Saringan Tiga Kluster Di KK Catat Kes Tertinggi Di Sabah

KOTA KINABALU: Saringan tiga kluster sedia ada menjadi penyumbang utama jumlah kes COVID-19 di Kota Kinabalu menjadikan daerah itu mencatatkan kes tertinggi di Sabah.

Jurucakap perkembangan harian COVID-19 Sabah, Datuk Masidi Manjun berkata, 77 kes baharu direkodkan di daerah berkenaan selepas saringan di Kluster Tembok Kota Kinabalu, Kluster Agora Borneo dan Kluster KKIP Empat Timur.

Katanya, saringan kontak rapat, saringan bergejala, saringan bersasar dan saringan lain-lain juga turut menyumbang jumlah kes terbabit.

“Saringan di Kluster Tembok Kota Kinabalu mencatatkan dengan 22 kes, Kluster Agora Borneo pula tujuh kes dan Kluster KKIP Empat Timur, satu kes.

“Sebanyak 29 kes dikesan daripada saringan kontak rapat, lapan kes daripada saringan bergejala, enam kes saringan bersasar dan empat kes saringan lain-lain kes.

“Kluster Tembok Kota Kinabalu adalah kluster berpunca daripada banduan di Penjara Kepayan dan Kluster Agora Borneo berkaitan kes daripada Pasaraya Bataras, 1Borneo Kota Kinabalu,” katanya dalam satu kenyataan media, semalam.

Masidi berkata, selain Kota Kinabalu daerah Beaufort turut mencatatkan kes tinggin iaitu 29 kes, Tawau (26), Kudat (19) dan Kota Belud (18).

Beliau yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes harian COVID-19 semalam kekal mencatatkan kes sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 pada semalam sebanyak 239 kes, menjadikan jumlah kumulatif sebanyak 72,850 kes manakala dua kes kematian dilaporkan membabitkan Sandakan.

“Jumlah pesakit COVID-19 sembuh dan dibenarkan keluar hospital seramai 241 orang menjadikan jumlah kumulatif 69,899 orang.

“Seramai 2,109 pesakit menerima rawatan iaitu 415 orang di hospital, 1,652 orang di Pusat Kuarantin dan Rawatan Berisiko Rendah (PKRC) Awam manakala 42 orang di Pusat Tahanan Sementara (PTS),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohammed Morsi Mati Syahid – Erdogan

Istanbul: Presiden Turki, Recep Tayyip Erdogan, menyifatkan bekas Presiden Mesir, Mohammed Morsi, yang meninggal dunia di sebuah hospital di Kaherah sebagai syahid.

Sebelum itu, Morsi dilaporkan pengsan ketika perbicaraan di mahkamah.

“Semoga Allah merahmati saudara kita Morsi, jiwa yang syahid dengan tenteram,” katanya yang mempunyai hubungan rapat dengan bekas presiden itu.

Hubungan Turki dan Mesir dikatakan amat renggang sejak tentera Mesir yang dipimpin oleh Abdel Fattah al-Sisi menggulingkan Presiden Morsi pada tahun 2013.

Sejak itu, Erdogan secara lantang mengecam penggulingan Morsi dan meminta pembebasan ahli Ikhwanul Muslimin di Mesir.

Bercakap di Istanbul, Erdogan menggelar Sisi sebagai pemimpin zalim kerana merampas kuasa dan mengganggu proses demokrasi.

“Barat pula kekal berdiam diri,” katanya. – AFP


Sabah Sekat Kemasukan Individu Dari Empat Negara

KOTA KINABALU : Kerajaan Negeri Sabah hari ini memutuskan untuk menyekat kemasukan individu dari Bangladesh, Nepal, Pakistan dan Sri Lanka ke negeri itu bagi mengekang penularan COVID-19.

Ketua Menteri Datuk Hajiji Noor berkata sekatan itu, yang berkuat kuasa mulai esok (3 Mei), adalah langkah penting bagi mencegah kemasukan COVID-19 varian baharu.

“Pengecualian masuk ke Sabah diberikan kepada rakyat Sabah, pasangan suami isteri dan anak kepada rakyat Sabah sahaja.

“Bagaimanapun, mereka perlu mematuhi prosedur kuarantin selama 14 hari di stesen kuarantin yang diwartakan,” menurutnya dalam kenyataan malam ini.

Beliau berkata kru kapal yang mempunyai sejarah perjalanan dari keempat-empat negara dalam tempoh 14 hari juga tidak dibenar menjalankan prosedur ‘sign off’ di Sabah.

Katanya bagaimanapun, pengecualian diberikan kepada kru kapal rakyat Malaysia namun mereka wajib menjalani kuarantin 14 hari di stesen kuarantin yang diwartakan. – BERNAMA


Berbasikal Di Lebuh Raya, Boleh Didenda RM5,000, Penjara 12 Bulan

KUALA LUMPUR: Polis Diraja Malaysia melarang sebarang aktiviti berbasikal di lebuh raya tanpa kebenaran pihaknya dan Lembaga Lebuhraya Malaysia (LLM).

Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim berkata, penunggang basikal yang melanggar undang-undang boleh dikenakan tindakan mengikut Akta Pengangkutan Jalan 1987 dan Kaedah-Kaedah Lalu Lintas Jalan 1959.

“Tindakan akan diambil mengikut Seksyen 54(1) Akta Pengangkutan Jalan 1987 kerana menunggang secara melulu yang memperuntukkan hukuman denda RM1,000 hingga RM5,000 atau penjara sehingga 12 bulan.

“Gagal mematuhi papan tanda lalu lintas yang melarang berbasikal di lebuh raya boleh menyebabkan individu itu dikenakan tindakan mengikut Seksyen 79(2) akta sama, manakala Seksyen 112(3) pula membolehkan basikal disita jika melakukan mana-mana kesalahan berbasikal,” katanya kepada Harian Metro.

Beliau berkata demikian mengulas mengenai isu kumpulan berbasikal yang kembali panas di media sosial memaparkan gelagat mereka menunggang basikal hingga membahayakan diri dan pengguna jalan raya lain.

Selain itu, beliau berkata, penunggang yang didapati tidak memasang lampu depan dan belakang pada basikal boleh dikenakan tindakan mengikut Kaedah 35 Kaedah-Kaedah Lalu Lintas Jalan 1959 iaitu denda maksimum RM2,000 atau penjara sehingga enam bulan.

Tambahnya, Kaedah 42 yang membawa hukuman sama boleh dikenakan jika basikal tiada brek dan loceng sebagai ciri keselamatan serta menunggang secara berkumpulan iaitu tidak berada dalam satu deretan.

“JSPT setakat hari ini hanya mengambil tindakan advokasi terhadap penunggang basikal yang berkayuh secara berkelompok di jalan raya.

“Polis tidak menghalang aktiviti berbasikal namun harus mematuhi aspek keselamatan ditetapkan.

Mat Kasim berkata, berdasarkan rekod sebanyak 150 kes kemalangan membabitkan penunggang basikal, sejak Januari hingga September tahun ini.

Daripada jumlah itu, menurutnya, sebanyak 71 kes kematian, manakala 24 cedera parah dan 55 lagi cedera ringan.

Justeru, beliau menasihati penunggang basikal supaya sentiasa patuh kepada peraturan dan undang-undang demi keselamatan mereka dan pengguna jalan raya lain.

Beliau juga menasihati penunggang supaya memilih lokasi dan masa sesuai iaitu di luar waktu puncak dan mengelak tempat sesak dengan kenderaan yang boleh mengganggu kelancaran lalu lintas serta mengundang risiko kemalangan.

Sementara itu, pemandu kenderaan diingatkan bertimbang rasa dan berhati-hati kerana penunggang basikal amat terdedah kepada bahaya semasa berada di atas jalan raya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Tiga Bekas Ketua Menteri Bertanding?

KOTA KINABALU: Politik Sabah sememangnya selalu menarik dan berwarna-warni. Setiap kali pilihan raya diadakan, ahli-ahli politik lama pasti berkeluaran daripada lubuk persembunyian masing-masing.

Kali ini tidak banyak bezanya, ahli politik lama dan yang baharu merangkak keluar untuk menentang pakatan Warisan Plus dalam Pilihan Raya Negeri (PRN) yang akan diadakan pada akhir bulan depan.

Antara mereka yang dijangka mencuba nasib kali ini termasuk beberapa ahli politik veteran yang pernah menjadi memimpin negeri ini, yang sejak sekian lama hidup senyap sejak beberapa tahun ini.

Mereka yang dipercayai ikut serta ialah bekas-bekas ketua menteri termasuk Tan Sri Chong Kah Kiat, Datuk Seri Salleh Tun Said dan Datuk Seri Yong Teck Lee. Tidak lupa juga bekas speaker parlimen, Tan Sri Pandikar Amin Mulia.

Seorang lagi pemain utama politik ialah Datuk Seri Anifah Aman yang dikatakan sudah merancang untuk bertanding dikebanyakan atau di semua kerusi melalui Parti Cinta Sabah. Beliau menyertai parti itu baru-baru ini.

Menurut laporan Star, Pandikar diramalkan untuk mengambil alih parti USNO dalam rancangannya untuk kembali dalam arena politik Sabah. Bagaimanapun, beliau menafikan khabar angin itu.

Sementara itu, bekas komponen Barisan Sabah, Parti Demokratik Liberal (LDP) juga dikatakan merancang untuk bertanding  di antara 25 dan 40 kerusi di mana ini akan menyaksikan kembalinya bekas orang kuat politik, Chong Kah Kiat.

Chong adalah bekas ketua menteri Sabah pada 2001-2003 dan beliau dikatakan mahu bertanding kerusi negeri Kota Kinabalu. Pun, beliau juga belum mengiyakan spekulasi liar ini.

Seorang lagi orang kuat dalam politik Sabah tetapi belum mengesahkan mana-mana langkah yang diambilnya ialah Salleh Said, yang ketika ini masih belum mempunyai parti. Permohonannya untuk menyertai Umno belum lagi mendapat kelulusan.

Parti lain yang kemungkinan tidak mahu ketinggalan dalam perebutan kerusi melalui pilihan raya ini ialah Parti Progresif Sabah yang dipimpin oleh Yong Teck Lee, Parti Anak Negeri pimpinan Datuk Henrynus Amind dan juga Parti Gagasan Rakyat Sabah.

PRN akan diadakan akhir bulan depan. Dewan dibubarkan berikutan kegagalan parti pembangkang pimpinan bekas ketua menteri Tan Sri Musa Aman, menjatuhkan kerajaan Warisan. PRN kali ini akan sesak dengan kira-kira 12 parti politik menyandarkan calon masing-masing.

Warisan Plus yang merangkumi Parti Warisan Sabah, PKR, DAP dan Upko sudah dijangka menghadapi tentangan utama daripada Umno Sabah, Sabah Bersatu and Parti Bersatu Sabah (PBS).

Pencabar lain yang tidak mahu ketinggalan termasuk Parti Bersatu Rakyat Sabah, Star Sabah, MCA Sabah dan PAS Sabah.

Gabungan pembangkang belum lagi mengatur formula berkongsi kerusi atau negeri jika mahu menggunakan simbol yang sama untuk pilihan raya.

Orang kata, masih awal lagi untuk merancang segala-galanya tetapi yang pasti pilihan raya kali ini akan memecahkan undi. Ini belum lagi mengambil kira penyertaan calon bebas yang turut mencuba nasib.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 82 Lagi Maut Di Indonesia

JAKARTA: Indonesia merekodkan 82 lagi kematian akibat COVID-19 dalam tempoh 24 jam lalu, menjadikan jumlah keseluruhan kematian kini 3,171 orang.

Kes positif virus itu juga meningkat kepada 63,749 kes, iaitu pertambahan 1,607 kes baharu dalam tempoh berkenaan.

Dalam sidang media harian menerusi saluran YouTube rasmi Badan Nasional Pengurusan Bencana Indonesia, jurucakap Pemerintah Indonesia berkenaan COVID-19, Achmad Yurianto berkata, bagi tempoh 12 tengah hari semalam hingga 12 tengah hari ini, sebanyak 13,767 pesakit masih dalam pemantauan.

Provinsi Jawa Timur mencatatkan jumlah kematian keseluruhan tertinggi, iaitu 1,020 kes, diikuti Jakarta (649 kes), Kalimantan Selatan (200), Jawa Tengah (200), Sulawesi Selatan (199) dan selebihnya di wilayah lain.

Kes kematian terbaharu itu membabitkan masing-masing 24 kes di Jawa Timur dan Sulawesi Selatan, 15 di Jawa Tengah dan selebih di wilayah lain di republik itu. – BERNAMA


599 Lagi Geran Tanah Diserahkan Kepada Rakyat Di Beluran

BELURAN: Sebanyak 599 penerima dari 47 buah kampung di daerah Beluran dan Telupid menerima geran tanah bagi kawasan seluas 4,062.32 ekar, hari ini.

Penyerahan itu disempurnakan oleh Ketua Menteri, Datuk Seri Panglima Mohd Shafie Apdal.

Daripada jumlah itu, 318 geran dikeluarkan kepada penduduk Beluran manakala, 281 geran bagi Telupid.

Untuk geran tanah di bawah Program Pengukuran Tanah Pendudukan Anak Negeri (PANTAS) di Beluran, sebanyak 107 geran diserahkan kepada penduduk di Kampung (Kg) Tangkarason.

Manakala, di bawah geran tanah hasil kelulusan permohonan tanah (NT), sebanyak 211 geran diserahkan kepada penduduk 30 buah kampung di Beluran.

Sementara di Telupid, 161 geran diserahkan kepada penduduk Kg Berayung,  Kg Mau dan Kg Taviu di bawah PANTAS dan 120 geran untuk 13 kampung.- BorneoToday


Sokongan merosot kerana kerajaan tegas perangi rasuah

PUTRAJAYA: Tun Dr Mahathir Mohamad mengakui sokongan kepada kerajaan Pakatan Harapan (PH) dan kepemimpinan beliau merosot disebabkan ada pihak tidak senang hati dengan ketegasan kerajaan membanteras rasuah.

Perdana Menteri bagaimanapun menegaskan, kerajaan akan terus memerangi rasuah yang merosakkan negara dan akan memastikan parti pemerintah tidak mengulangi kesilapan kerajaan terdahulu yang terpalit salah guna kuasa dan penyelewengan.

Katanya, di bawah pentadbiran kerajaan terdahulu ada pihak sudah biasa mengamalkan rasuah dan kini mereka kehilangan punca pendapatan haram itu selepas kerajaan baharu berusaha menyekat perbuatan terbabit.

“Dulu kita tahu ada orang tertentu dapat perlindungan dari jentera dan pegawai kerajaan kerana rasuah, apabila kita usaha menghentikannya, maka pegawai kerajaan tertentu ini tiada pendapatan tambahan dan mereka kecewa, (malah) mereka rasa kerajaan kleptokrasi (terdahulu) lebih baik daripada kerajaan demokrasi.

“Sebab itu sokongan pada kerajaan ini dan saya sendiri merosot, tetapi kita akan terus bersihkan negara dari rasuah, kerana rasuah akan hancurkan negara dan menyebabkan kos hidup meningkat kerana setiap yang kita belanja kena tambah kos rasuah,” katanya pada Majlis Perjumpaan Pegawai-Pegawai Kerajaan Bersama Perdana Menteri di sini, hari ini.

Yang turut hadir, Ketua Setiausaha Negara, Datuk Seri Dr Ismail Bakar.

Perdana Menteri turut mengingatkan pegawai dan jentera kerajaan supaya jangan mengambil walau satu sen duit rasuah atau hadiah daripada pihak yang inginkan balasan, termasuk jika ditawarkan rumah dengan harga lebih murah.

Beliau berkata, berbanding pegawai kerajaan di zaman pemerintahan British yang mengamalkan gaya hidup barat seperti meminum arak, pegawai kerajaan sekarang dilihat lebih kuat pegangan agama, namun apabila ditawarkan rasuah tetap menerimanya.

“Sekarang (pegawai kerajaan) lebih warak dari dulu… ramai ada tanda di dahi kerana tak tinggal solat lima waktu, jelas karektor pegawai kerajaan sudah bertukar, pegangan agama lebih kuat, pergi umrah tiga empat kali, tetapi kita dapati bila duit datang (ditawarkan rasuah) terima juga.

“Ini yang peliknya, kalau arak itu haram, rasuah juga haram kerana boleh rosakkan negara, kalau hapus rasuah pentadbiran kita lebih licin. Sebab itu anggaplah rasuah haram, sama seperti minuman yang haram, kalau ada sifat macam itu, kita tak akan hadapi benda yang jijik ini.

“Saya yakin apabila tolak rasuah secara menyeluruh, maka negara kita akan jadi negara maju, dihormati dan jadi contoh kepada dunia, saya harap sifat ini (menolak rasuah) ada dalam diri setiap seorang daripada kita,” katanya.

Dr Mahathir berkata, rakyat tentu tidak menolak kerajaan yang mentadbir negara selama 61 tahun jika pemimpinnya tidak mengamalkan rasuah dan salah guna kuasa, sebaliknya kerajaan terdahulu itu melakukan banyak kerosakan hingga dikenali sebagai kerajaan penyangak.

“Rakyat tak nak (kerajaan terbabit rasuah) sebab itu kerajaan lama dijatuhkan, apakah kerajaan baharu juga akan jadi penyangak, mungkin kalau kita tak jaga-jaga, tetapi setakat ini belum nampak kecenderungan untuk salah guna kuasa,” katanya.

Sementara itu ketika ditemui media, Dr Mahathir berkata, beliau tidak bimbang dengan hasil kajian firma tinjauan pendapat awam, Merdeka Center, yang menunjukkan kemerosotan tahap sokongan rakyat terhadap kerajaan PH.

“Bila kita buat sesuatu, sudah tentu ia membuka kepada kritikan, bila berada dalam pembangkang kamu tidak buat apa-apa kecuali mengkritik. Kita tahu bila jadi kerajaan kita akan dikritik dan hilang sedikit populariti,” katanya.

Ditanya adakah ia akan menjejaskan sokongan rakyat pada Pilihan Raya Umum Ke-15 (PRU-15), Dr Mahathir berkata, ia masih jauh namun buat masa sekarang kerajaan memberi tumpuan untuk membersihkan kerosakan yang dilakukan oleh kerajaan terdahulu.

Menjawab soalan sama ada beliau bimbang dengan data kajian itu, Perdana Menteri berkata: “Saya tak bimbang.”

Keputusan tinjauan pendapat oleh Merdeka Center baru-baru ini mendapati kadar puas hati rakyat terhadap pentadbiran kerajaan PH merosot daripada 79 peratus pada 31 Mei tahun lalu kepada 39 peratus pada 11 Mac lalu.

Kaji selidik membabitkan 1,204 pengundi yang dijalankan di seluruh Malaysia antara 5 dan 11 Mac lalu itu turut menunjukkan hanya 34 peratus responden percaya negara kini berada di landasan yang betul berbanding 55 peratus pada Ogos 2018. – Berita Harian


86 Rumah Musnah Dalam Kebakaran Di Kampung Batu 4

TAWAU: Sebanyak 86 rumah termasuk sederet rumah kongsi dalam kebakaran di Kampung Kinabutan Kecil, dekat sini, semalam.

Dalam kejadian yang pada jam 10.30 pagi itu, kebanyakan daripada lebih 300 mangsa tinggal sehelai sepinggang selepas gagal menyelamatkan harta benda masing-masing.

Ketua Balai Jabatan Bomba dan Penyelamat Tawau, Sharudy Delamin, berkata pihaknya menerima panggilan kecemasan pada jam 10.36 pagi sebelum sepasukan 35 pegawai dan anggota bersama lima jentera dikejarkan ke lokasi kejadian.

Belaiu berkata, sebaik tiba pihaknya mendapati keadaan api sedang marak dan merebak selain beberapa rumah sudah musnah dijilat api.

“Anggota bomba kemudiannya menjalankan operasi mengawal dan memadam kebakaran menggunakan pili bomba berhampiran selain sumber air terbuka daripada air sungai.

“Operasi turut dibantu penduduk kampung sebelum kebakaran berjaya dikawal kira-kira sejam kemudian,” katanya ketika ditemui lokasi, hari ini.

Beliau berkata, api merebak dengan pantas berikutan keadaan berangin selain struktur rumah yang dibina daripada papan itu terlalu rapat antara satu sama lain.

Bagaimanapun katanya, setakat ini tiada sebarang laporan kemalangan jiwa manakala punca kejadian dan jumlah kerugian masih dalam siasatan.


Madrasah Di Putatan Cetus Kluster Baharu Di Sabah

KOTA KINABALU: Kluster Pandan-Pandan di Putatan menjadi kluster terbaharu institusi pendidikan di Sabah dengan 16 kes kumulatif direkodkan setakat ini, kata Menteri Kerajaan Tempatan dan Perumahan Sabah Masidi Manjun.

Beliau berkata Kluster Pandan-Pandan melibatkan jangkitan di Madrasah Darul Hadis Sabah, Kampung Pandan-Pandan dengan kes indeks membabitkan seorang guru lelaki berusia 53 tahun.

“Kes indeks bergejala demam, batuk, selsema dan sakit badan pada 17 Jan dan hasil ujian saringan pada hari sama mendapati beliau positif Covid-19.

“Saringan terhadap kontak rapat mendapati 15 orang disahkan positif terdiri daripada keluarga kes indeks, kakitangan dan pelajar. Semua kes positif telah dikuarantin dan menerima rawatan yang sesuai,” katanya dalam kenyataan, malam tadi.

Sebelum ini, dua kluster institusi pendidikan direkodkan membabitkan Kluster Jalan Kepayan Lama dengan 36 kes dan Kluster Jalan Pertukangan, 73 kes.

Sementara itu, Masidi berkata sebanyak 256 kes baharu Covid-19 direkodkan semalam menjadikan jumlah kumulatif setakat ini 245,079 kes.

Beliau berkata sebanyak 223 kes sembuh dilaporkan menjadikan jumlah kumulatif 237,297 orang manakala dua kematian akibat pandemik itu turut direkodkan.

Dalam pada itu, katanya bersempena sambutan Tahun Baharu Cina, kerajaan negeri membenarkan aktiviti makan besar pada 31 Jan, kunjungan (ziarah) (31 Jan hingga 15 Feb), upacara sembahyang (1 dan 2 Feb), sembahyang khas Hokkien (8 dan 9 Feb) dan sembahyang Chap Goh Mei (15 Feb), dengan mematuhi prosedur operasi standard (SOP) ditetapkan.

Turut dibenarkan resepsi sempena sambutan itu, persembahan tarian singa, naga, unikorn dan harimau pada 31 Jan sehingga 15 Feb.

Masidi berkata antara SOP ditetapkan adalah pemakaian pelitup muka, satu meter penjarakan fizikal, tiada aktiviti bersentuhan, mematuhi tempoh waktu ditetapkan serta kapasiti ruang terhad kepada 50%. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masa Depan Sabah, Lebih Terjamin Jika Jawatan PM Disandang Pemimpin Dari Malaysia Timur

KOTA KINABALU: Masa depan Sabah dan Sarawak akan lebih terjamin sekiranya jawatan Perdana Menteri itu dipegang seorang pemimpin dari Malaysia Timur.

Pengerusi Persatuan Perkakasan Jentera dan Bahan Binaan Kota Kinabalu, Datuk Stanley Tee, berkata cadangan mencalonkan Ketua Menteri Sabah Datuk Seri Mohd Shafie Apdal kepada jawatan itu adalah sesuatu yang tidak dijangkakan.

“Bagaimanapun, sekiranya ianya jadi kenyataan, ia menjadi perkara penting khususnya dalam Perjanjian Malaysia 1963 (MA63). Secara tidak langsung ia boleh memberikan kesan positif kepada masa depan rakyat di negeri ini dan Sarawak.

“Ketika pemerintahan Pakatan Harapan (PH), Shafie dan Datuk Darell Leiking serta pemimpin yang lain telah mengutarakan 21 perkara dalam MA63 kepada Kerajaan Pusat.

“17 daripada 21 perkara itu sudah mencapai persetujuan bersama pada tahun lalu. Ini membuktikan pemimpin Sabah dan Sarawak mempunyai keupayaan untuk membela kebajikan rakyat Malaysia Timur di peringkat Kerajaan Persekutuan,” katanya dalam satu kenyataan di sini.

Beliau berkata, baki beberapa perkara seperti hal berkaitan gas dan minyak ianya memerlukan satu tempoh masa dan pertimbangan sewajarnya untuk dilaksanakan. Harapan tinggi diletakkan agar perkara-perkara selebihnya itu berjaya mendapat penyelesaian.

Katanya, usaha Kerajaan Sabah dalam mengurus pandemik COVID-19 yang melanda negeri ini juga dilaksanakan dengan baik.

“Usaha sedemikian membuktikan Shafie seorang pemimpin terbaik kepada rakyat, menunjukkan tahap  kepimpinan yang cemerlang dan dia juga seorang pembuat keputusan yang berkesan.

“Baru-baru ini, Sabah New Deal juga telah dilancarkan dengan peruntukan sehingga RM240 juta. Tujuannya adalah untuk membantu perniagaan yang terjejas akibat pandemik COVID-19, meningkatkan keupayaan teknologi, membangunkan sumber manusia dan mencipta peluang pekerjaan baharu,” katanya.

Menurutnya, berbanding dengan negeri-negeri lain di negara ini, jumlah yang diperuntukkan di Sabah adalah sangat tinggi, ia menunjukkan kesanggupan pemimpin (Shafie) berkenaan mengutamakan pembangunan masa depan Sabah.

Tambahnya, sepanjang tempoh pandemik itu, Shafie juga sentiasa mendengar rintihan-rintihan pelbagai persatuan dan perniagaan seterusnya menetapkan prosedur keselamatan dalam tempoh Perintah Kawalan Pergerakan (PKP) agar lebih banyak perniagaan boleh beroperasi.

Stanley turut menjelaskan beberapa pemimpin PH Sabah juga pernah mengatakan Semenanjung Malaysia harus menjadikan budaya politik Malaysia Timur sebagai contoh dan lebih bertanggungjawab dari segi keharmonian perkauman serta keagamaan.

“Saya berharap budaya politik seumpamanya boleh menjadikan seluruh Malaysia lebih harmoni dan aman,” katanya.

Katanya, kebajikan rakyat negara kini terjejas akibat pandemik COVID-19, dibelenggu dengan ketidaktentuan politik, keadaan seumpamanya membuatkan semua pihak di Malaysia berasa sukar untuk melihat peluang perniagaan. Terdapat pelabur asing juga hilang kepercayaan terhadap ekonomi negara.

“Sebagai seorang ahli perniagaan, kami percaya pemimpin yang berpengalaman ini (Shafie) mampu membimbing semua rakyat untuk mengatasi segala dilema dihadapi masyarakat Malaysia,” katanya.

Dalam pada itu, beliau berkata keputusan Tun Dr Mahathir Mohamad untuk mencalonkan Shafie sebagai Perdana Menteri dengan sokongan BERSATU, AMANAH, DAP dan WARISAN adalah sesuatu yang positif.

Katanya, kedua-dua pemimpin berkenaan mempunyai idea dan sasaran yang sama dalam politik. Bersama-sama kedua pemimpin ini berjaya menjatuhkan politik rasuah pada Pilihan Raya Umum ke-14 lalu.

Menurutnya, Tun M percaya Shafie adalah calon terbaik untuk berkhidmat sebagai Perdana Menteri. Beliau juga menyokong penuh kepada Shafie.

“Sekiranya perkara ini berjaya menjadi kenyataan, ianya sudah pasti akan menyebabkan Sabah dan Sarawak mempunyai status sama rata dalam Malaysia,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Minuman Keras Bernilai RM1.19 Juta Dirampas Di Manggatal

KOTA KINABALU: Sembunyi kontena berisi minuman keras di kawasan kuari. Itu taktik sindiket penyeludupan minuman keras yang berjaya dipatahkan Batalion 16 Pasukan Gerakan Am (PGA) Kota Kinabalu.

Rampasan bernilai RM1.19 juta itu hasil serbuan di tapak kuari dekat Kampung Pulutan, Manggatal pada 11.10 pagi, 28 November lalu.

Pegawai Pemerintah PGA Sabah Superintendan Gan Tong Ki berkata, pihaknya merampas empat kontena berisi minuman keras jenis tin dan botol yang dipercayai diseludup untuk pasaran tempatan.

“Pemeriksaan seterusnya terhadap semua kontena itu menemui 88,415 tin dan 7,104 botol minuman keras jenama Sea Pearl Beer (biru), Sea Pearl Beer (kuning) dan Guinness Stoutini tidak bercukai.

“Jumlah keseluruhan rampasan dianggarkan bernilai RM1,199,735 berdasarkan harga pasaran semasa,” katanya menerusi kenyataan media, hari ini.

Gan berkata, tiada tangkapan dilakukan dan semua rampasan itu diserahkan kepada Ibu Pejabat Polis Daerah (IPD) Kota Kinabalu untuk tindakan selanjutnya.

“Kes disiasat mengikut Seksyen 135(1)(d) Akta Kastam 1967,” katanya.


McGregor Ucap Takziah Buat Khabib

DUBLIN, Ireland: Conor McGregor menyampaikan ucapan takziah kepada pesaingnya Khabib Nurmagomedov yang baru saja kehilangan bapanya.

Abdulmanap Nurmagomedov meninggal dunia pada usia 57 tahun akibat komplikasi berkaitan COVID-19.

“Kehilangan seorang ayah, jurulatih, dan penyokong tegar sukan ini. Takziah buat Abdulmanap Nurmagomedov,” kata McGregor di media sosial.

Khabib menewaskan McGregor di UFC 229 p[ada Oktober 2018 dan ia hanyalah permulaan kepada perseteruan antara mereka.

McGregor beberapa kali mahu mengadakan perlawanan semula sejak kekalahan itu, tetapi Khabib tidak berminat – lebih-lebih lagi ketika bapanya dimasukkan ke hospital selepas dijangkiti COVID-19.

Abdulmanap bagaimanapun sudah memaafkan McGregor yang sering menghamburkan kata-kata kesat kepada mereka.

“Assalamualaikum semua. Saya maafkan Conor McGregor, semua sudah berlalu.

“Penting untuk membuat analisis dia atas setiap perkara yang berlaku, dan belajar daripadanya. Saya harap ini satu rahmat,” tulis Abdulmanap di media sosial pada tahun 2018. – Agensi


Pemimpin Sabah Dilantik Anggota Majlis Tertinggi PN

PETALING JAYA: Presiden STAR Jeffrey Kitingan dan Presiden SAPP Yong Teck Lee antara pemimpin Sabah yang dilantik sebagai anggota Majlis Tertinggi Perikatan Nasional (PN).

Pengerusi PN Sabah yang juga ketua menteri Hajiji Noor berkata, Jeffrey, yang merupakan timbalan ketua menteri dan Yong dilantik sebagai timbalan pengerusi gabungan politik itu di peringkat pusat.

Selain itu, Setiausaha Agung STAR Senator Guandee Kohoi dan Timbalan Presiden SAPP Edward Dagui juga dilantik menganggotai Majlis Tertinggi PN.

Hajiji berterima kasih kepada perdana menteri, yang juga Pengerusi PN, Muhyiddin Yassin atas lantikan itu, termasuk atas pemilihannya sebagai pengerusi negeri dengan berkata, ia merupakan tanggungjawab berat buat mereka.

Katanya, beliau bertemu semua parti komponen PN di Sabah, terutama PPBM, STAR, SAPP dan PAS, yang bersetuju membentuk persefahaman bagi memperkukuh PN di semua peringkat organisasi masing-masing.

Selain itu, parti terbabit juga bersetuju untuk memperkuat hubungan dengan parti dalam Gabungan Rakyat Sabah, terutama Barisan Nasional (BN) dan PBS. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Kampung Tinusa 1 rayu KM Sabah bantu dapatkan tempat tinggal

SANDAKAN, 15 Jan – Penduduk Kampung Tinusa 1 di sini, merayu kepada Ketua Menteri Sabah Datuk Seri Mohd Shafie Apdal supaya membantu mereka mendapatkan tempat tinggal susulan perintah mahkamah untuk mengosongkan kawasan seluas kira-kira 2.07 hektar yang diduduki mereka sejak lebih 30 tahun.

Pengerusi Persatuan Kebajikan Generasi Endrekang Sabah Erwin @ Batilis Jaraman berkata penduduk kampung berkenaan, yang melibatkan 23 keluarga, akur dengan perintah mahkamah untuk mengosongkan kawasan itu, namun memerlukan masa untuk mencari tempat tinggal.

“Sejak sekian lama, penduduk kampung tidak dapat tidur dengan lena kerana memikirkan di mana hendak mencari tempat tinggal setelah lama tinggal di kampung ini (Kampung Tinusa 1),” katanya.

Beliau berkata demikian ketika ditemui pemberita di sini selepas berunding dengan wakil mahkamah yang tiba di kampung itu bersama sepasukan polis, Jabatan Air Sabah dan Sabah Electricity Sdn Bhd untuk melaksanakan perintah mahkamah itu hari ini.

Erwin berkata pihaknya bersama beberapa penduduk kampung, yang juga anggota persatuan itu, berharap mereka diberi peluang untuk berjumpa dengan Ketua Menteri Sabah bagi mengajukan masalah penduduk kampung berkenaan.

“Wakil mahkamah dan wakil peguam penuntut tanah kampung ini bersetuju untuk tidak mengusir penduduk kampung hari ini, namun akan menguatkuasakan perintah mahkamah itu pada bila-bila masa akan datang.

“Oleh itu, kami perlu bertindak segera untuk membantu mencari tempat untuk memindahkan penduduk kampung,” katanya lagi.

Erwin turut memberitahu susulan perhimpunan penduduk kampung itu pada 7 Jan lepas bagi memohon kerajaan mengiktiraf hak mereka ke atas tanah itu, kerajaan telah memberi respons positif dan akan meneliti masalah penduduk kampung itu.

Penduduk kampung itu mendakwa berlaku pertindihan pemilikan ke atas tanah kampung itu, yang mereka dakwa tanah itu berstatus anak negeri (NT), manakala pihak penuntut tanah mempunyai geran berstatus pegangan pajakan (CL).

Namun, selepas beberapa kali merayu di mahkamah, keputusan mahkamah berpihak kepada penuntut tanah.


Penjawat Awam Sabah Dapat Bantuan Khas RM600

KOTA KINABALU: Kerajaan Sabah mengumumkan pemberian bantuan khas sebanyak RM600 kepada penjawat awam negeri yang akan dibayar pada Januari depan.

Ketua Menteri, Datuk Hajiji Noor ketika membentangkan Belanjawan Sabah 2021, berkata pemberian itu membabitkan peruntukan sebanyak RM8.7 juta.

“Saya berharap insentif ini akan memberi suntikan semangat kepada penjawat awam negeri untuk berusaha lebih gigih demi meningkatkan mutu perkhidmatan kepada rakyat.

“Pada masa yang sama, diharapkan perkhidmatan awam dapat terus berfungsi dengan berkesan melalui strategi dan pendekatan norma baharu yang bersesuaian serta mematuhi tuntutan norma baharu dalam tempoh penularan pandemik COVID-19,” katanya.

Beliau berkata, sejajar dengan aspirasi Perkhidmatan Awam Negeri untuk menyediakan keperluan sumber manusia masa hadapan, kerajaan negeri sentiasa memberikan keutamaan terhadap pembangunan keupayaan dan kompetensi sumber manusia.

Jelasnya, usaha pendigitalan perkhidmatan awam dan ekonomi digital akan menjadi fokus utama pada tahun mendatang disokong langkah rasionalisasi agensi kerajaan negeri yang akan terus dilaksanakan bagi memastikan keberkesanan sistem penyampaian kerajaan.

“Sehingga November 2020, jumlah anggota perkhidmatan awam negeri yang menerima manfaat peningkatan kerjaya adalah seramai 762 orang. Jumlah itu adalah 5.26 peratus daripada 14,492 kapasiti anggota perkhidmatan awam negeri di kementerian, jabatan dan pejabat daerah.

“Program peningkatan kerjaya anggota perkhidmatan awam ini akan diteruskan pada tahun depan. Langkah ini adalah sebahagian daripada usaha untuk memberikan pengiktirafan kepada sumbangan penjawat awam di semua peringkat,” katanya.

Sementara, Hajiji turut mengumumkan pemberian Bantuan Tunai Pendaftaran Institusi Pengajian Tinggi (BUDI) sebanyak RM2,000 yang diberi secara sekali bayar kepada pelajar negeri ini yang melanjutkan pengajian ke institusi pengajian tinggi (IPT) mulai tahun depan.

Beliau turut mengumumkan pemberian RM200 seorang menerusi Bantuan Khas Tunai Peperiksaan (BAKTI) bagi pelajar yang akan menduduki Sijil Pelajaran Malaysia (SPM), semester akhir Sijil Tinggi Pelajaran Malaysia (STPM) dan Sijil Tinggi Agama (STAM) bagi penghujung tahun 2021.

Kedua-dua pemberian itu membabitkan peruntukan RM12 juta sebagai bantuan kepada anak-anak Sabah yang akan melanjutkan pelajaran ke IPT dan pelajar Tingkatan 5 serta Tingkatan 6 yang akan menghadapi peperiksaan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Bukan ‘Syurga’ Abu Sayyaf – Polis

KOTA KINABALU: Pesuruhjaya Polis Sabah, Hazani Ghazali, berkata militan Abu Sayyaf cuba masuk dan bersembunyi di negeri ini disebabkan tindakan tegas pasukan keselamatan Filipina terhadap kumpulan terbabit.

Katanya, cubaan kumpulan itu untuk masuk ke Sabah dipercayai masih berlaku dan pihaknya akan terus memantau bagi memastikan negeri ini tidak dijadikan sebagai “syurga” bagi mereka.

“Polis khususnya cawangan khas dan Kawasan Keselamatan Khas Pantai Timur Sabah (ESSCOM) sentiasa giat menjalankan operasi bagi menghalang kemasukan kumpulan ini.

“Kami percaya banyak cubaan ahli kumpulan ini yang lari dari negara jiran dan bersembunyi di Sabah disebabkan tindakan agresif pihak berkuasa Filipina.

“Namun, hasil tindakan kita, seperti pada bulan lalu di mana kita berjaya menembak mati lima orang dan beberapa lagi diserahkan balik ke Filipina, mereka bersembunyi di pulau-pulau sekitar sempadan perairan antarabangsa,” katanya pada sidang media hari ini.

Dalam perkembangan lain, Hazani menasihatkan seluruh masyarakat di negeri ini supaya tidak menyahut seruan satu video tular, baru-baru ini, yang mengajak orang ramai mengadakan perhimpunan esok.

Katanya, polis akan mengambil tindakan sewajarnya yang diperuntukkan jika melanggar SOP perintah kawalan pergerakan (PKP).

“Saya akan ambil tindakan sewajarnya yang diperuntukkan dalam undang-undang dan SOP.

“Saya juga menyeru kepada rakyat Sabah khususnya jangan cuba-cuba untuk keluar menyahut seruan daripada video yang tular itu,” katanya.

Rakaman video berdurasi 2 minit 40 saat itu memaparkan seorang individu memakai topeng muka mengajak orang ramai berhimpun bagi membantah pelaksanaan “lockdown” menerusi operasi dikenali sebagai “Black Democracy”.

Difahamkan, perhimpunan itu bakal diadakan di beberapa lokasi seluruh negara termasuk di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


30 Minit Bertarung Dengan Kerapu Gergasi Seberat 160KG Di Perairan Labuan

LABUAN: Ikan kerapu gergasi atau dikenali oleh penduduk tempatan sebagai ‘keratang’ seberat 160 kilogram (kg) berjaya ditangkap di sini, dan dijual dengan harga RM8,000 kepada sebuah restoran makanan laut, Fishermen Harbour Restaurant di Paragon, semalam.

Dullah Latif, 64, berkata, beliau mengarahkan pekerjanya ke perairan Marine Farms (kira-kira 100 batu nautika dari Labuan) untuk memancing pagi Sabtu, apabila mereka dikejutkan dengan kemunculan ikan gergasi itu semalam.

“Selepas lebih 30 minit ‘bergelut’ dengan joran, akhirnya barulah kelibat ikan itu kelihatan di permukaan, dan sebaik sahaja mereka nampak (ikan), mereka menjerit kegembiraan, dan mulanya mereka tidak sedar betapa sukar untuk membawa ikan itu naik…tiga orang diperlukan untuk menaikkan ikan itu ke dalam bot,” katanya.

Kerapu yang ditangkap itu berukuran lebih dari tujuh kaki (2.1 meter) panjang.

Dullah berkata, ini bukan kali pertama beliau mendapat ‘habuan besar’ kerana menurutnya pada Februari 2019, beliau pernah menangkap ikan seberat 241kg yang dijual pada harga RM13,225 dan diikuti dengan tangkapan seberat 165kg dan 135kg.

Menurut nelayan tempatan, ikan gergasi dari keluarga kerapu itu boleh hidup 30 hingga 50 tahun.

Pemilik Fishermen Harbour Dylan Chua berkata, ikan itu akan dihiris kecil dan dimasukkan ke dalam mi sup mereka yang cukup terkenal, direbus dengan sos coklat dan diadun dengan cendawan.

“Ikan itu juga boleh digunakan untuk menu popular kami – digoreng dengan halia dan daun bawang dan digoreng dengan sos kacang hitam,” katanya. – BERNAMA


Pundi Kencing Meletup Akibat Kebodohan Sendiri

Seorang lelaki menerima padahnya apabila keengganannya untuk membuang air kecil selepas minum alkohol bersama dengan rakan-rakannya sepanjang malam dalam satu kejadian di di Beijing, China

Difahamkan, mangsa sebelum itu pergi ke Bandar Changsha di Hunan untuk urusan perniagaan. Namun, Li Hua, 25, bercadang untuk bertemu dan minum bersama beberapa rakannya yang tinggal di bandar itu.

Pertemuan mereka berlangsung sehingga larut malam dan meskipun Li Hua yang mabuk teruk terasa perlu pergi ke tandas tetapi dia tidak berbuat demikian.

Selepas malam itu, Li Hua terasa sakit di bahagian perutnya dan tidak dapat membuang air kecil. Malah, perutnya terasa tegang dan sakit ketika ditekan.

Li Hua terus pergi bertemu dengan doktor dan doktor mengesahkan pundi kencingnya telah pecah.

Doktor segera mengarahkan Li Hua menjalani pembedahan untuk mengeluarkan sisa air kencingnya itu dan juga membaik pulih pundi kencingnya.

Difahamkan, Li Hua kini sedang dalam proses penyembuhan.

Sumber: China Press, World of Buzz


18 Individu Termasuk Seorang Pengedar Dadah Ditahan Di Tuaran

TUARAN: Seramai 18 individu termasuk seorang pengedar dadah ditahan dalam operasi pembanterasan dadah di daerah ini selama seminggu yang berakhir, semalam.

Operasi yang dijalankan Bahagian Siasatan Jenayah Narkotik Ibu Pejabat Polis Daerah (IPD) Tuaran itu menumpukan beberapa lokasi dikenal pasti menjadi tumpuan penyalahgunaan dadah.

Antaranya kawasan Taman Telipok Ria, Sri Rugading dan Kampung Dungun Timbok.

Ketua Polis Daerah Tuaran, Deputi Superintendan Mohd Hamizi Halim berkata sepanjang tempoh berkenaan sebanyak 14 operasi dan serbuan dilakukan dalam Op Tapis dan Op Sarang.

Katanya hasil keseluruhan serbuan dan operasi itu, polis menahan seorang pengedar, seorang lagi memiliki manakala 16 orang ditahan bagi kesalahan positif dadah.

“Semua suspek yang berusia 23 hingga 40 tahun adalah warga tempatan. Polis turut merampas sebanyak 15.16 gram dadah jenis syabu dianggarkan bernilai RM2,270 mengikut harga dadah semasa.

“Kes disiasat mengikut Seksyen 39A(1) Akta Dadah Berbahaya (ADB) 1952, Seksyen 12(2) ADB 1952 dan Seksyen 15(1)(a) akta sama,” katanya menerusi kenyataan media, hari ini.

Sementara itu, Mohd Hamizi berkata usaha membanteras kegiatan pengedaran dan penagihan dadah di lokasi yang dikenal pasti akan dipertingkatkan dari semasa ke semasa bagi mengelak daripada berleluasa di daerah ini.


Pukul Suami Isteri Di Api-Api Centre, Dua Lelaki Tempatan Tidak Mengaku Salah

Mengaku Tidak Bersalah Belasah Suami Isteri

KOTA KINABALU: Dua lelaki yang membelasah suami isteri di belakang sebuah kedai serbaneka di Api-Api Centre, Ahad lalu mengaku tidak bersalah di Mahkamah Majistret, di sini hari ini.

Kedua-dua tertuduh, Asainar @ Hassnar M.P. Ebrahim, 67, dan Fakarudin Ampong, 37, membuat pengakuan itu di hadapan Majistret Stephanie Sherron Abbie.

Bagaimanapun, Stephanie membenarkan kedua-dua tertuduh diikat jamin RM3,000 dengan seorang penjamin warga tempatan setiap seorang.

Kedua-dua mereka turut diarahkan melapor diri kepada pegawai penyiasat setiap dua minggu sekali sehingga kes selesai.

Stephanie turut memerintahkan kedua-dua tertuduh supaya tidak mengganggu saksi dan menetapkan 24 Jun depan untuk pengurusan kes.

engikut kertas pertuduhan, mereka didakwa dengan niat bersama tiga lagi individu yang masih bebas melakukan kesalahan merusuh pada jam 1 pagi, 2 Jun lalu.

Kedua-dua mereka dituduh mengikut Seksyen 147 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan.

Pendakwaan kes dilakukan Timbalan Pendakwa Raya, Megat Mahathir Megat Tharih Afendi.

Terdahulu, insiden pergaduhan berkenaan yang tular di media sosial sejak semalam dikatakan berpunca daripada isu pembayaran sewa apartmen.

Kedua-dua dikatakan bertemu untuk membuat perbincangan namun gagal mencapai kata sepakat sehingga tercetus pergaduhan. – Berita Harian


Kantoi seludup tong gas

PASUKAN Polis Marin (PPM) menahan lelaki tempatan kerana disyaki cuba menyeludup keluar 10 tong gas cecair petroleum (LPG) ke negara jiran menerusi perairan Sungai Haji Kuning, Pulau Sebatik, dekat Tawau, malam tadi.

Suspek berumur 27 tahun itu ditahan sepasukan anggota PPM melalui Ops Gelora Khas selepas bot laju yang dikendalikannya dikesan dalam keadaan mencurigakan di kawasan terbabit,kira-kira 9 malam.

Komander PPM Wilayah 4 Sabah, Asisten Komisioner Mohamad Pajeri Ali berkata, pemeriksaan yang dijalankan menemui 10 tong gas LPG disembunyikan dalam bot laju berkenaan.

“Semua bahan bersubsidi itu masing-masing lima tong gas LPG jenama Petronas dan lima tong gas jenama Mygazz disyaki cuba diseludup keluar ke Indonesia.

“Suspek juga gagal menunjukkan sebarang permit atau dokumen kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP) berkaitan tong gas

yang dibawa,” katanya dalam kenyataan di sini, hari ini.

Mohamad Pajeri berkata, lelaki terbabit ditangkap bersama barang rampasan termasuk sebuah bot laju bersama satu unit enjin jenis yamaha 40 kuasa kuda yang dianggarkan berjumlah RM18,800.

Katanya, tangkapan dan rampasan dibawa ke Markas Operasi Pasukan Polis Marin Tawau untuk tindakan lanjut mengikut Seksyen 21 Akta Kawalan Bekalan 1961 dan dibaca bersama

Perkara 3 (1) Peraturan-peraturan Kawalan Bekalan 1974.

“Kita akan sentiasa tingkatkan rondaan dan operasi di laut bagi mengekang kegiatan penyeludupan barang-barang kawalan khususnya sepanjang musim perayaan ini,” katanya. – Harian Metro


Gelombang Ke-4 Covid-19 Sedang Melanda Negara, Tegas Pakar Kesihatan

KUALA LUMPUR: Walaupun dinafikan pihak berkuasa, pakar kesihatan menegaskan negara kini sedang berdepan gelombang keempat jangkitan Covid-19.

Bekas timbalan menteri kesihatan Dr Lee Boon Chye berkata, gelombang keempat bermula pada 1 April lalu, dan beliau meramalkan angka Covid-19 akan melonjak dalam tempoh beberapa minggu akan datang.

“Gelombang tidak bermula apabila sifar kes dicatatkan. Ia bermula apabila kes merosot kemudian jangkitan dijangka meningkat lagi,” kata Ahli Parlimen Gopeng itu kepada FMT.

Pada 17 April, Menteri Kesihatan Dr Adham Baba berkata, negara masih berdepan gelombang ketiga jangkitan Covid-19.

Kata beliau, gelombang keempat hanya akan berlaku sekiranya jangkitan tempatan ketika gelombang semasa sudah mendatar atau mencatat sifar kes selama beberapa hari sebelum berlaku peningkatan kes baharu secara mendadak.

Menurut Lee, gelombang pertama Covid-19, yang bermula pada 25 Jan hingga 16 Feb tahun lalu, dicetuskan oleh kes pertama di mana tiga pelancong warga China masuk ke Johor dari Singapura.

Ini diikuti oleh gelombang kedua dari 27 Feb hingga 30 Jun tahun lalu, melibatkan kluster Sri Petaling.

Gelombang ketiga pula bermula pada 8 Sept tahun lalu susulan lonjakan kes dari kluster Benteng Lahad Datu di Sabah dan kluster Tembok di Kedah.

Kata Lee, angka jangkitan akan meningkat kerana sistem pengesanan kontak masih lemah.

Ini disebabkan kekurangan tenaga kerja untuk menjalankan pengesanan kontak dan mengasingkan mereka yang dijangkiti dalam tempoh 24 jam, tambah beliau.

“Kecuali dan sehingga ada pembaikan besar dalam kaedah pengesanan kontak, jumlah kes dijangka akan meningkat,” katanya.

Presiden Persatuan Perubatan Malaysia Dr Subramaniam Muniandy juga berkata, semua petunjuk menandakan gelombang keempat sudah tiba, “terutamanya sekarang dengan musim perayaan dan rakyat bergerak bebas.”

“Kes-kes meningkat mendadak dalam tempoh beberapa minggu kebelakangan ini dan ia dijangka akan meningkat lebih tinggi,” kata beliau kepada FMT.

Tegas beliau, kerajaan perlu mencari jalan untuk mengekang penularan wabak itu.

Kes Covid-19 di Malaysia kekal berada pada paras lebih 2,000 sejak 15 April.

Sementara itu, ahli ekonomi Yeah Kim Leng berkata, satu lagi sekatan berskala besar akan menyebabkan kadar kemuflisan yang lebih tinggi dalam kalangan perniagaan dan individu.

“Apabila aktiviti penggunaan dikurangkan, ia akan memberi impak yang mendalam terhadap ekonomi kita,” kata beliau.

Selain itu, kata beliau, pengangguran akan berada di tahap paling tinggi dan impak susulan yang menyerang psikologi akan membimbangkan.

Oleh itu, Malaysia tidak mampu melalui satu lagi perintah kawalan pergerakan (PKP) berskala besar.

“Satu-satunya jalan keluar adalah melakukan ujian (saringan) dengan pantas dan mengasingkan kes-kes supaya tiada lagi kluster baharu,” kata beliau.

Beliau berkata, pihak berkuasa kesihatan perlu menghadkan PKP kepada kawasan-kawasan yang lebih kecil.

“Gelombang mana pun yang sedang kita hadapi, kita perlu adakan sekatan bersasar di kawasan sekecil yang boleh tanpa memberi impak terhadap ekonomi,” tambah beliau.

Berkenaan jangkitan di tempat kerja, Yeoh berkata, cara terbaik untuk menanganinya adalah menutup premis terbabit serta-merta bagi membendung penularan jangkitan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penculik Nelayan Indonesia Dalam Senarai ‘Orang Dikehendaki’ ESSCom

LAHAD DATU, 26 Sept: Individu yang mendalangi penculikan tiga nelayan Indonesia di perairan Tambisan, Tungku dekat sini, Selasa lepas ada dalam senarai ‘orang dikehendaki’ Kawasan Keselamatan Khas Pantai Timur Sabah (ESSCom).

Berkongsi perkara itu, Komander ESSCom Datuk Hazani Ghazali berkata maklumat itu berdasarkan `perisikan’ Malaysia bersama pasukan keselamatan Filipina.

“Penculik ada dalam WL (wanted list) ESSCom,” katanya kepada Bernama.

Sebelum ini ESSCom menyenaraikan 18 warga Filipina yang paling dikehendaki organisasi keselamatan itu bagi tahun 2019.

Senarai itu membabitkan penjenayah Salip Mura Kayawan; Sibih Pisih; Titing Alihasan (Iyot Panday); Roger Saji; Long Sahirin; Jul Aksan Abdurajan (Halimaw); Hatib Hajan (Sawadjaan); Apo Mike (Majan Sahidjuan); Indang Susukan (Abu Jihad); Al Munjir Yadah; Raden Abuh; Marajan (Manajan Asiri); Sangbas (Anjang); Hamsan Pakkan (Black Cobra); Sabri Madrasul (Salip Jul); Jul (Jul Hasan); Tampi (Bunju); dan Ben Tatoh.

Bagaimanapun, menurut Hazani, seorang daripada 18 yang dikehendaki itu iaitu Indang Susukan dipercayai mati terbunuh sewaktu bertempur.

Dalam pada itu, Hazani berkata penjenayah terbabit memasuki perairan negara selepas melihat wujud ‘peluang’, berikutan sebuah kapal marin di perairan Tambisan yang ditugas memantau keselamatan terpaksa ditarik ke jeti kerana rosak.

“Mereka pun ada team (pasukan) yang memantau pihak keselamatan kita, bila selamat baru mereka gerak masuk,” katanya.

Sementara itu Komander Pasukan Polis Marin (PPM) Wilayah 4 Sabah ACP Mohamad Pajeri Ali berkata pihaknya meningkatkan kawalan di perairan Tambisan dengan penambahan aset serta anggota bagi mengekang kes penculikan.

“Kami  bersama elemen dalam Jabatan Keselamatan Dalam Negeri dan Ketenteraman Awam iaitu Pasukan Gerakan Am (PGA) dan Pasukan Gerakan Udara (PGU) telah bermesyuarat untuk memberi fokus di perairan ini dan menangani jenayah rentas sempadan,” katanya.

Mohamad Pajeri berkata pihaknya juga menggerakkan Unit Risikan Marin untuk membangunkan pengumpulan maklumat risikan lebih aktif bersama Filipina.

“Kami menghubungi pihak risikan Polis Kebangsaan Filipina kes penculikan,” katanya.


Jambatan Gantung Rosak Punca Murid Gadai Nyawa Ke Sekolah

NABAWAN: Penduduk Kampung Nangkawangan, di sini, terpaksa bergadai nyawa menyeberangi sungai selepas jambatan gantung yang menjadi penghubung utama mereka dihanyutkan banjir, bulan lalu.

Dua cara digunakan termasuk oleh murid Sekolah Kebangsaan (SK) Nangkawangan, di sini, sama ada menggunakan rakit buluh atau zip line’ yang dihasikan penduduk kampung.

Dua video menunjukkan murid sekolah menaiki rakit dan tong yang digantung pada kabel sebelum ditarik seperti ‘zip line’ tular di media sosial sejak semalam hingga menimbulkan pelbagai reaksi.

Ramai menyatakan kebimbangan mengenai kaedah menyeberang sungai digunakan itu kerana dianggap berbahaya, lebih-lebih lagi membabitkan murid sekolah.

Jurucakap penduduk Kampung Nangkawangan, Zazila Roslan, 30, berkata jambatan gantung di kampung berkenaan hanyut akibat banjir besar yang bulan lalu yang turut memusnahkan beberapa kemudahan lain termasuk jambatan konkrit.

“Banjir luar biasa itu berlaku ketika cuti sekolah dan apabila habis cuti, guru yang mengajar di beberapa sekolah di kawasan berkenaan terpaksa berjalan kaki kira-kira 18 jam demi memastikan mereka dapat sampai ke sekolah untuk mendidik anak-anak di situ dan ini sudah didedahkan di akhbar sebelum ini.

“Saya tahu perkara ini kerana ibu saya adalah guru di sebuah kampung di situ dan saya bersama pasukan Sukarelawan Anak Negeri Sabah juga pergi ke beberapa kampung berhampiran bagi misi menghantar bantuan,” katanya.

Zazila berkata, penduduk kampung memaklumkan wakil rakyat ada turun padang dan berjanji mengambil tindakan sewajarnya termasuk menyediakan bot bagi kegunaan sementara penduduk.

Bagaimanapun, katanya bot dijanjikan belum ada menyebabkan penduduk kampung terpaksa berakit untuk ke seberang sungai dan jika keadaan sungai deras, mereka terpaksa menggunakan ‘zip line’.

Sementara itu, Timbalan Menteri Kerja Raya yang juga Ahli Parlimen Pensiangan, Datuk Arthur Joseph Kurup, berkata beliau sudah bertemu dengan Perdana Menteri, Datuk Seri Ismail Sabri Yaakob yang kemudian bersetuju mengeluarkan peruntukan kecemasan bagi mengatasi masalah dan kerosakan akibat bencana alam itu.

“Sepasukan pegawai teknikal dari Unit Penyelaras Pelaksana dan Pejabat Daerah sudah melawat kawasan terbabit dua hari lalu dan kini, mereka sudah mula menyediakan laporan diperlukan.

“Saya juga akan bertemu penduduk kampung bagi membincangkan usaha membantu menyediakan pengangkutan lebih selamat kepada murid ke sekolah,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


799 Kes Covid-19, 3 Kematian Hari Ini

PETALING JAYA: Kes Covid-19 masih kekal 3 digit dengan 799 jangkitan dilaporkan hari ini dengan 3 kematian manakala 491 sembuh.

Ketua Pengarah Kesihatan Dr Noor Hisham Abdullah berkata, Sabah masih mencatatkan kes harian tertinggi dengan 466 jangkitan diikuti Selangor (150), Labuan (65) dan Pulau Pinang (35).

Manakala tiada kes baharu direkodkan di Kelantan, Terengganu, Pahang dan Melaka.

“Dukacita dimaklumkan 3 kematian dilaporkan hari ini,” katanya pada sidang media hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Bantu Sambut Bayi Lahir Di Dataran Todak

KOTA KINABALU: Seorang wanita bukan sahaja terpaksa melalui saat-saat mencabar apabila melahirkan bayinya ketika pelaksanaan Perintah Kawalan Pergerakan (PKP), tetapi menempuh detik mencemaskan selepas melahirkan bayinya di kawasan Dataran Todak, di sini, malam tadi.

Dalam kejadian jam 10.30 malam itu, Pahmah Nastih, 38, dari Kampung Kasuapan, Pulau Gaya, di sini, tidak sempat dibawa Ke Hospital Wanita dan Kanak-Kanak Sabah (HWKKS), Likas.

Menceritakan detik cemas itu, abang ipar Pahmah, Halilih Ladjahali, 50, berkata Pahmah tiba-tiba mengadu rasa sakit hendak bersalin sebelum dia bersama isteri bergegas membawanya menaiki bot dari Kampung Kasuapan menuju ke Jeti Pasar Besar Kota Kinabalu.

“Sebaik tiba di jeti, saya cuba mendapatkan kenderaan untuk pergi ke HWKKS namun keadaan di kawasan itu lengang kerana tempoh PKP.

“Pada masa sama saya meminta bantuan anggota polis yang bertugas menguatkuasakan PKP untuk menghubungi ambulans,” katanya ketika ditemui di perkarangan HWKKS.

Menurutnya, ketika dia bersama isteri memapah Pahmah menuju ke jalan utama, Pahmah mengadu sakit perut hendak bersalin.

“Isteri saya kemudian menenangkannya dan kebetulan dua anggota polis termasuk seorang anggota wanita yang sedang membuat rondaan terus menghulurkan bantuan.

“Tidak lama selepas itu, isteri saya memaklumkan kepala bayi sudah kelihatan sambil anggota polis wanita terbabit membantu Pahmah bersalin di kawasan Dataran Todak,” katanya.

Beberapa minit kemudian ambulans dari HWKKS tiba dan membawa Pahmah bersama anak perempuan yang selamat dilahirkan.

“Saya dan isteri tinggal serumah bersama Pahmah dan ketika itu suaminya tiada di rumah kerana keluar ke laut menangkap ikan.

“Alhamdulillah, doktor memaklumkan Pahmah dan anaknya dalam keadaan baik dan stabil,” katanya.

Sementara itu, Ketua Polis Daerah Kota Kinabalu, Asisten Komisioner Habibi Majinji, berkata ketika kejadian itu, dua anggota polis termasuk seorang anggota polis wanita sedang membuat pemantauan dan rondaan di sekitar kawasan Pasar Besar Kota Kinabalu dan Dataran Todak bagi menguatkuasakan PKP.

“Melihat situasi itu, anggota polis wanita itu kemudian segera membantu dengan ditemani oleh kakak wanita terbabit dan wanita itu selamat melahirkan bayinya.

“Wanita bersama anaknya kemudian dibawa menaiki ambulans untuk dihantar ke HWKKS bagi menjalani rawatan lanjut,” katanya ketika dihubungi.

Katanya, walaupun dalam keadaan PKP, menjadi tanggungjawab anggota polis membantu orang ramai dalam keadaan kesusahan lebih-lebih wanita terbabit hendak bersalin dan amat memerlukan pertolongan.


Pemeriksaan Suhu Badan, Makan Dalam Kelas Antara Garis Panduan KPM

KAJANG: Pemeriksaan suhu badan di sekolah dan makan di dalam kelas pada waktu rehat antara kebiasaan baharu bakal diamalkan oleh pelajar apabila sekolah dibuka kelak.

Menteri Pendidikan, Dr Mohd Radzi Md Jidin berkata garis panduan itu menetapkan pemeriksaan suhu badan dilakukan oleh guru setibanya pelajar di pintu pagar sekolah dan sekiranya mereka bergejala tindakan selanjutnya akan diambil.

“Kita juga sedar pelajar ini kadang-kadang ke sekolah berjalan kaki, ada yang naik basikal dan suhunya tinggi sedikit daripada 37.5 darjah celsius…pelajar ini akan diminta berehat dahulu bagi memastikan suhu badan mereka kembali normal dan suhu diperiksa sekali lagi.

“Setiap sekolah juga memang kena ada bilik isolasi iaitu jika pelajar menunjukkan sebarang gejala maka mereka akan dibawa ke sini dan pihak sekolah selain menghubungi ibu bapa, juga akan berhubung dengan Pusat Kesihatan berdekatan untuk tindakan selanjutnya,” katanya.

Beliau berkata demikian kepada Bernama selepas lawatan kerja bagi persediaan pembukaan semula sekolah di Sekolah Menengah Kebangsaan Engku Husain, Semenyih, di sini, baru-baru ini.

Turut hadir Ketua Pengarah Kesihatan Datuk Dr Noor Hisham Abdullah, Ketua Pengarah Keselamatan Negara Mohd Rabin Basir dan Ketua Pengarah Pelajaran Dr Habibah Abdul Rahim.

Kebiasaan baharu itu antara kandungan dalam Garis Panduan Pengurusan Pembukaan Semula Sekolah Kementerian Pendidikan Malaysia (KPM) yang mula diedarkan kepada sekolah dan dimuat naik di laman sesawang kementerian itu hari ini.

Garis panduan setebal 34 muka surat itu dihasilkan secara terperinci dan menyeluruh bersama Kementerian Kesihatan Malaysia (KKM) dan Majlis Keselamatan Negara (MKN).

Sementara itu, Mohd Radzi berkata ibu bapa tidak perlu bimbang mengenai aspek penjarakan sosial ketika anak mereka di kantin memandangkan waktu rehat dijalankan secara berperingkat dan semua pelajar perlu makan di dalam kelas masing-masing.

“Pelajar perlu membeli makanan berbungkus dan mereka akan beratur mengikut garisan yang ditetapkan dengan jarak satu meter antara satu sama lain sebelum pulang ke kelas masing-masing untuk makan.

“Jadi, keadaan di kantin lebih tersusun dan ibu bapa tidak perlu risau anak berebut ke kantin kerana masa rehat akan dilaksanakan secara berperingkat untuk memastikan tidak semua pelajar berkerumun di kantin dalam satu-satu masa tertentu…kita akan menjarakkan waktu rehat,” katanya.

Bagi memastikan penjarakan sosial antara pelajar terjaga, Mohd Radzi menjelaskan susunan meja bagi setiap kelas mesti dalam jarak satu meter dan sekiranya bilangan pelajar melebihi kapasiti meja disediakan, lebihan pelajar mesti ditempatkan di kelas lain.

Katanya, kedudukan pelajar di dalam makmal juga dijarakkan antara satu sama lain bagi membolehkan pembelajaran dapat dilaksanakan dengan baik dan selamat.

Mengulas mengenai pergerakan pelajar dalam kawasan sekolah pula, beliau berkata arah laluan pelajar akan ditanda dengan anak panah bagi mengelakkan pertembungan berlaku.

Selain itu, katanya, guru-guru juga tidak perlu khuatir kerana mengikut garis panduan yang dikeluarkan, keselamatan dan kesihatan mereka turut dititikberatkan oleh kementerian.

“Guru tidak perlu risau mereka akan bersesak-sesak dalam bilik guru, kerana pihak sekolah perlu memastikan terdapat penjarakan sosial walaupun dalam bilik guru. Guru yang dipindahkan dari bilik guru asal akan ditempatkan di bilik bersesuaian termasuklah pusat sumber dan sebagainya,” katanya.

Beliau berkata kementerian turut mengeluarkan garis panduan sama bagi pelajar tinggal di asrama iaitu katil mereka dijarakkan satu meter malah dewan makan yang disediakan turut menitikberatkan penjarakan sosial antara pelajar.

Menurut beliau, apabila sekolah dibuka pihaknya melihat pelaksanaan garis panduan itu dan sekiranya terdapat ruang untuk penambahbaikan, ia akan dilakukan bagi memastikan pelajar hadir ke sekolah mengikuti Pengajaran dan Pembelajaran (PdP) dalam keadaan selamat.

“Kita amat berharap anak-anak nanti apabila datang pastikan penjarakan sosial itu sentiasa diamalkan di sekolah dan sepanjang perjalanan mereka datang dan balik dari sekolah,” kata Mohd Radzi.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sekolah Di Sabah Beroperasi Seperti Biasa – KPM

KOTA KINABALU: Semua pejabat dan institusi pendidikan yang berdaftar dengan Kementerian Pendidikan Malaysia (KPM) di seluruh Sabah kecuali di kawasan Perintah Kawalan Pergerakan Diperketatkan (PKPD) secara bersasar akan beroperasi seperti biasa.

KPM dalam satu kenyataan memaklumkan, Majlis Keselamatan Negara (MKN) telah memberi kebenaran khas kepada kementerian bagi tujuan tersebut.

Menurut kementerian itu, kesemua pegawai, guru dan kakitangan yang tinggal di luar daerah tempat bertugas boleh hadir bertugas supaya operasi institusi tidak terjejas.

“Bagi tujuan berkenaan, ketua jabatan akan mengeluarkan surat arahan hadir bertugas. Surat kebenaran khas juga akan dikeluarkan oleh pihak sekolah kepada murid yang tinggal di luar daerah sekolah bagi membolehkan murid merentas sempadan daerah untuk hadir ke sekolah.

“Bagaimanapun, pengoperasian institusi pendidikan di daerah Tawau, Lahad Datu, Kunak dan Semporna adalah tertakluk kepada PKPD secara pentadbiran yang bermula pada 29 September hingga 12 Oktober 2020,” kata kenyataan itu di sini hari ini.

Dalam kenyataan sama, KPM memaklumkan sebanyak 209 sekolah kerajaan dan swasta di bawah KPM di daerah terlibat telah ditutup berikutan pelaksanaan PKPD secara bersasar.

Sekiranya murid yang tinggal di luar daerah tidak boleh hadir ke sekolah, guru akan menyediakan akses pembelajaran melalui kaedah pengajaran dan pembelajaran di rumah atau home-based learning mengikut kesesuaian.

Manual pengajaran dan pembelajaran di rumah boleh dimuat turun di portal rasmi KPM www.moe.gov.my.


Pembayaran BPN Fasa 2 Untuk B40 & M40 Sudah Bermula

PUTRAJAYA: Pembayaran fasa 2 Bantuan Prihatin Nasional (BPN) kepada kumpulan B40 dan M40 bermula semalam, berjumlah RM3.68 bilion kepada 8.3 juta penerima.

Menteri Kewangan, Tengku Datuk Seri Zafrul Aziz, berkata sehingga 29 April 2020, hampir dua juta permohonan baharu dan rayuan sudah diluluskan membabitkan jumlah sebanyak RM1.5 bilion.

Katanya, dengan perkembangan terkini, adalah dijangka peruntukan tambahan sekurang-kurangnya RM1 billion diperlukan di atas peruntukan asal sebanyak RM10 bilion.

“Sukacita juga saya mengumumkan bahawa pembayaran untuk permohonan baharu dan rayuan yang layak akan dibuat bermula pertengahan bulan Mei,” katanya.

Beliau berkata demikian dalam perkongsian laporan keempat pencapaian pelaksanaan Pakej Rangsangan Ekonomi Prihatin Rakyat (PRIHATIN) yang disiarkan secara langsung di akaun Facebook rasminya hari ini.

Tengku Zafrul berkata, bagi fasa pertama BPN, pembayaran sebanyak RM5.5 billion telah dibuat kepada 7.78 juta penerima, peningkatan daripada 7.74 juta penerima dengan jumlah sebanyak RM5.47 bilion minggu lalu.

Ini juga, katanya membabitkan mereka tanpa akaun bank yang telah menunaikan BPN di cawangan Bank Simpanan Nasional (BSN). – Berita Harian


Brunei batal laksana hukuman mati kes homoseks

BANDAR SERI BEGAWAN: Sultan Brunei melanjutkan moratorium ke atas hukuman mati untuk undang-undang melarang seks sejenis ekoran kritikan global termasuk dari kalangan selebriti seperti George Clooney dan Elton John.

Negara terkecil di Asia Tenggara itu mencetuskan kemarahan, selepas melaksanakan undang-undang syariah, 3 April lalu, dengan memperkenalkan hukuman rejam sampai mati untuk kesalahan meliwat, seks luar nikah dan rogol.

Brunei sebelum ini konsisten mempertahankan haknya untuk melaksanakan undang-undang terbabit, ia kali pertama diperkenalkan pada 2014 dan dibatalkan secara berperingkat, sejak itu.

Bagaimanapun, dalam tindak balas jarang berlaku kepada kritikan, Sultan Hassanal Bolkiah memaklumkan hukuman mati tidak akan dilaksanakan dalam Perintah Kanun Keseksaan Syariah (SPCO).

Ada beberapa jenayah yang membawa hukuman mati di Brunei termasuk bunuh dan pengedaran dadah, namun tiada hukuman dilaksanakan sejak 1990-an.

“Saya sedar wujud banyak persoalan dan salah faham mengenai pelaksanaan SPCO. Namun, kami percaya apabila isu ini selesai, merit undang-undang ini akan lebih jelas.

“Sejak lebih dua dekad, kita melaksanakan moratorium pelaksanaan hukuman mati untuk kes di bawah undang-undang ‘common law’.

“Moratorium ini juga akan dilaksanakan terhadap SCPO secara lebih meluas,” katanya, ketika berucap sempena awal Ramadan, hari ini. – Reuters


TERKINI: Anwar Dakwa Mempunyai Sokongan Lebih 120 Ahli Parlimen

KUALA LUMPUR: Susulan daripada majlis menghadap Yang Dipertuan Agong hari ini, Datuk Seri Anwar dakwa Agong akan panggil ketua-ketua parti untuk input dan sahkan dokumen sokongan terhadapnya.

Ketua Pembangkang dalam Dewan Parlimen itu turut mendakwa bahawa beliau mempunyai sokongan lebih 120 Ahli parlimen.

Anwar mendakwa beliau mempunyai sokongan lebih 120 Ahli Parlimen pic.twitter.com/HScw9f5QGj


Gempa Bumi Lemah Di Kundasang

Satu gempa bumi lemah bermagnitud 2.6 skala Richter berlaku di Kundasang, 10.25 pagi hari ini.

Jabatan Meteorologi Malaysia menerusi kenyataan berkata, pusat gempa bumi terletak di 6.0 Utara dan 116.5 timur pada kedalaman 10 kilometer berpusat di 18 kilometer barat Ranau.

“Gegaran dirasai di kawasan sekitar Ranau.

“Jabatan Meteorologi akan terus memantau keadaan ini,” menurut laman web www.met.gov.my.


Lelaki Tempatan Buat Laporan Polis Nafi Keluarganya Dijangkiti COVID-19

SANDAKAN: Seorang lelaki tempatan membuat laporan polis bagi membuat penafian yang keluarganya dijangkiti wabak COVID-19 seperti yang ditularkan di aplikasi WhatsApp.

Ketua Polis Daerah Sandakan Asisten Komisioner Mohd Azhar Hamin berkata pengadu, seorang lelaki berumur 40 tahun membuat laporan bagi menafikan ahli keluarganya dijangkiti wabak COVID-19.

“Pengadu memberitahu lebih kurang jam 1.30 petang pada Ahad, sewaktu dia berada di rumah telah menerima pesanan ringkas melalui WhatsApp daripada seorang kawan yang mengatakan ahli keluarganya disyaki dijangkiti virus COVID-19,” katanya.

Beliau berkata pengadu juga mengatakan bahawa gambar keluarganya telah diposkan dalam WhatsApp yang diperolehi daripada Facebook dan tidak mengetahui siapa yang memuatkan ke dalam aplikasi WhatsApp terbabit.

“Menurut pengadu, bermula Perintah Kawalan Pergerakan (PKP) dilaksanakan, hanya pengadu saja yang keluar rumah untuk membeli belanja.

“Pengadu juga mengatakan keluarganya tidak pernah mendapatkan rawatan mana-mana klinik mahupun hospital selama PKP dilaksanakan,” katanya.

Mohd Azhar berkata pengadu buat laporan untuk buat penafian tentang apa yang kawannya maklumkan dan penafian apa yang telah ditularkan seperti dalam WhatsApp. – Utusan Borneo


7 Pemandu Mabuk Ditahan Di Penampang

PENAMPANG: Seramai tujuh pemandu ditahan selepas didapati memandu dalam keadaan mabuk dalam operasi Op Mabuk yang dijalankan di Jalan Bundusan, di sini, malam tadi.

Operasi yang dijalankan selama beberapa jam itu berjaya melakukan pemeriksaan terhadap 91 kenderaan yang melalui jalan berkenaan.

Ketua Polis Daerah Penampang Deputi Superintendan Mohd Haris Ibrahim berkata, operasi dijalankan hasil kolaborasi bersama Jabatan Siasatan dan Penguatkuasaan Trafik (JSPT) Sabah serta Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Penampang.

Katanya, operasi kali ini diketuai Pegawai Turus Penguatkuasa JSPT Sabah, Asisten Superintendan Andi Baso dan dibantu Ketua BSPT Penampang, Inspektor Jupri Usman bersama 17 anggota dan pegawai.

“Sebanyak 91 kenderaan diperiksa dan tujuh individu ditahan atas kesalahan memandu di bawah pengaruh alkohol.

“Sepanjang operasi dijalankan, polis turut mengeluarkan 19 saman atas pelbagai kesalahan termasuk enam daripadanya adalah saman tidak memiliki lesen memandu,” katanya dalam kenyataan media yang dikeluarkan, hari ini.

Mohd Haris berkata, semua individu terbabit ditahan mengikut Seksyen 45A(1) Akta Pengangkutan Jalan 1987 (Pindaan 2020) iaitu kesalahan memandu kenderaan di bawah pengaruh alkohol melebihi had ditetapkan.

Katanya, jika sabit kesalahan, pemandu boleh dijatuhi hukuman penjara tidak lebih dua tahun dan denda tidak kurang dari RM10,000 dan tidak melebihi RM30,000.

“Orang awam dinasihatkan supaya tidak memandu di bawah pengaruh alkohol bagi mengelak daripada risiko kemalangan jalan raya.

“BSPT penampang akan terus memperhebatkan Op Mabuk ini menjelang sambutan Pesta Kaamatan,”katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tawau Catat Dua Kluster Baharu

KOTA KINABALU: Tawau hari ini merekodkan dua kluster baharu COVID-19, masing-masing membabitkan kes indeks calon penjawat awam dan jurujual alat komunikasi.

Kluster Semarak dan Kluster Ranggu itu masing-masing mencatat enam dan lapan kes kumulatif setakat ini yang membabitkan kontak rapat dalam kalangan rakan serumah kes indeks.

Jurucakap perkembangan harian COVID-19 Sabah, Datuk Masidi Manjun, berkata Kluster Semarak berpunca daripada seorang calon penjawat awam yang disahkan positif selepas menjalani ujian saringan sebelum mendaftar masuk ke pusat latihan di Kota Kinabalu.

Katanya, saringan kontak rapat mendapati lima lagi individu dalam kalangan rakan serumah calon penjawat awam terbabit positif COVID-19, namun punca jangkitan belum diketahui.

“Kluster Ranggu pula dikesan pada 26 Mac apabila kes indeks iaitu jurujual alat komunikasi menjalani saringan bergejala di sebuah klinik. Hasil saringan kontak rapat, tujuh lagi kes positif termasuk rakan serumah dan teman lelaki direkodkan.

“Berdasarkan penelitian kes, jangkitan dipercayai berpunca daripada keluarga kes indeks yang menghadiri kenduri arwah di Taman Semarak pada 20 Mac dan Majlis Graduasi pada 24 Mac lalu,” katanya dalam kenyataan perkembangan COVID-19 Sabah, di sini, malam ini.

Sabah hari ini merekodkan 41 kes baharu positif COVID-19, manakala seramai 82 pesakit dilaporkan sembuh, menjadikan baki yang masih menjalani rawatan seramai 390 orang.

Masidi yang juga Menteri Kerajaan Tempatan dan Perumahan negeri, berkata Tawau hari ini merekodkan jangkitan tertinggi COVID-19 dengan 23 kes, manakala lapan daerah lagi hanya merekodkan antara satu hingga empat kes. – BH Online


Tiga lelaki ditahan dalam Ops Tapis di Lahad Datu

LAHAD DATU, 12 Feb – Polis menahan tiga lelaki termasuk dua warga Indonesia serta merampas 10.62 gram dadah syabu dalam serbuan Op Tapis di sekitar bandar Lahad Datu, semalam.

Ketua Polis Daerah Lahad Datu, ACP Nasri Mansor tangkapan pertama pada pukul 1 tengah hari selepas polis menahan sebuah kereta Alza dinaiki dua lelaki berumur 23 dan 27 tahun di Jalan Kiambang.

“Semasa pemeriksaan, polis tidak menemukan dadah pada pemandu warga Indonesia itu namun penumpang yang juga warga tempatan dengan sendiri menyerahkan dua peket plastik lutsinar berisi syabu dengan anggaran berat 5.42g dan satu peket plastik mengandungi 14 gulung kertas timah,” katanya dalam satu kenyataan di sini, hari ini.

Nasri berkata kedua-dua suspek juga didapati positif dadah jenis methapethamine dan amphetamine.

Sementara itu, katanya polis turut menahan seorang remaja berusia 17 tahun selepas berkelakuan mencurigakan di kawasan parkir di Tabanak di sini pada pukul 3.35 petang.

Menurutnya, pemeriksaan ke atas suspek menemui satu peket plastik lutsinar mengandungi syabu seberat 5.20 gram dan 12 gulung kertas timah dalam beg silang yang dibawanya.

“Suspek mengaku memasukkan dadah ke dalam tubuh namun pemeriksaan air kencing menunjukkan suspek negatif dadah,” katanya.


WARISAN Lebar Sayap Ke Semenanjung, Mahu Tanding Semua Kerusi Parlimen

KOTA KINABALU: Parti Warisan Sabah (WARISAN) bersedia untuk melebarkan sayapnya ke Semenanjung, dan menjalinkan kerjasama dengan parti Ikatan Demokratik Malaysia (MUDA) bagi menghadapi Pilihan Raya Umum Ke-15 (PRU-15) nanti.

Presiden WARISAN, Datuk Seri Mohd Shafie Apdal, berkata pihaknya sudah membuat persediaan untuk bertanding di semua kerusi Parlimen pada PRU-15.

Katanya, keputusan untuk bertanding di semua kerusi Parlimen itu telah dibuat pada peringkat Majlis Tertinggi parti berkenaan.

Beliau berkata, pengalaman luas beberapa pemimpin WARISAN yang pernah berkhidmat pada peringkat nasional, menjadi antara faktor kesediaan parti itu berbuat sedemikian.

“Kita menawarkan diri dan memutuskan untuk bertanding di 222 kerusi Parlimen pada PRU-15.

“Jika UMNO, PBS (Parti Bersatu Sabah), GPS (Gabungan Parti Sarawak), PKR dan PAS bertanding di Sabah atau Sarawak, takkan WARISAN tidak boleh menawarkan diri sebagai pilihan pada PRU-15,” katanya kepada media, di sini, hari ini.

Mengulas lanjut mengenai kerjasama dengan MUDA pula, Shafie Apdal berkata, perkara itu masih dalam proses perbincangan dan sebarang keputusan berkaitan akan diperhalusi.

“Kita mengadakan pertemuan dan perbincangan mengenai perkara ini, termasuk untuk memperhalusi bagaimana ia dapat kita realisasikan.

“Ia dilaksanakan sebaik mungkin dan disusun rapi bagaimana untuk memastikan penyertaan golongan muda ini boleh berkhidmat bagi menentukan masa depan negara, dapat kita jayakan.

“Kita sudah menyatakan kesediaan kerjasama (WARISAN-MUDA). Kalau dapat kita jayakan, ini akan kita lakukan,” katanya.

Media sebelum ini melaporkan Mahkamah Tinggi akan mendengar permohonan semakan kehakiman bagi mencabar keputusan Menteri Dalam Negeri dan Jabatan Pendaftaran Pertubuhan (RoS) yang menolak rayuan supaya MUDA didaftarkan sebagai sebuah parti politik, pada 14 Disember depan.

Ketika ini, WARISAN mempunyai lapan kerusi Parlimen, iaitu Mohd Shafie (Semporna), Datuk Darell Leiking (Penampang), Datuk Mohamaddin Ketapi (Lahad Datu), Datuk Mohd Azis Jamman (Sepanggar), Isnaraissah Munirah Majilis @ Fakharudy (Kota Belud), Ahmad Hassan (Papar); Datuk Rozman Isli (Labuan) dan Ma’mun Sulaiman (Kalabakan). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


54 Kes Pulih & Dibenarkan Discaj Dari Wad Hari Ini, Jumlah Keseluruhan 3,349

PUTRAJAYA: Menerusi sidang media perkembangan terkini yang disampaikan oleh Dr Noor Hisham Abdulllah pada hari ini mengumumkan bahawa seramai 54 kes dilaporkan sudah pulih dan dibenarkan keluar dari wad.

Ini menjadikan jumlah kumulatif kes yang sudah pulih adalah 3,349 kes atau 61.1% daripada jumlah keseluruhan kes sehingga hari ini, 21 April 2020. Kadar kesembuhan adalah tertinggi di rantau Asean.

#COVID19 🇲🇾 Terkini 21 April. Kes discaj terbaharu 54 Keseluruhan 3,349 sembuh dan discaj.Kadar kesembuhan 61% adalah tertinggi di rantau Asean. #StayAtHome #KitaTeguhKitaMenang pic.twitter.com/ktvM8zBODJ


3 Anggota TLDM Maut Trak Terbabas Di Jalan Ranau-Tamparuli

RANAU: Tiga anggota Tentera Laut Diraja Malaysia (TLDM) maut manakala seorang cedera parah selepas trak tentera dinaiki mereka terbabas di Jalan Ranau-Tamparuli berhampiran Kampung Bundu Tuhan, Tamparuli di sini, hari ini.

Dalam kejadian jam 12.55 tengah hari itu, mangsa yang meninggal dunia adalah LK PAP Maslim Abdul Rahim; LK I TNL Mohamad Firdaus Mat Izan; LK I TMK Muhammad Arif Idris Mangsa cedera parah; LK II TLR Vincent M Orel.

Ketua Balai Bomba dan Penyelamat (BBP) Daerah Ranau, Ridwan Mohd Taib, berkata sebaik menerima panggilan kecemasan jam 1.03 tengah hari, tujuh anggota bergegas ke lokasi bersama satu jentera dan kenderaan utiliti Unit Bantuan Perkhidmatan Kecemasan (EMRS).

Katanya, maklumat awal kemalangan dipercayai ketika semua mangsa dalam perjalanan dari pangkalan TLDM Markas Wilayah Laut 2 (Mawilla 2) Sandakan menuju pangkalan TLDM Sepanggar.

“Tiga mangsa maut dikeluarkan orang awam dan dihantar ke hospital Queen Elizabeth, Kota Kinabalu menggunakan lori polis.”

“Mangsa cedera parah diberi rawatan awal sebelum dihantar ke hospital Ranau menggunakan kenderaan utiliti Unit Bantuan Perkhidmatan Kecemasan (EMRS),” katanya.

Katanya, pemeriksaan lokasi dan kenderaan turut dijalankan bagi mencegah bahaya lain.

“Punca kejadian dalam siasatan polis manakala operasi ditamatkan pada jam 3.20 petang,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Murid Darjah 4 “Google Meet” Di Ladang Sawit Untuk Dapat Talian Internet

SANDAKAN : Pengajaran dan Pembelajaran di Rumah (PdPR) yang bermula hari bagi sesi persekolahan pada tahun 2021 di seluruh negara adalah untuk mempastikan murid-murid dapat mengikuti pembelajaran secara optimum.

Namun bagi murid yang tinggal di kawasan pendalaman seperti di Sabah dan Sarawak yang mana liputan internetnya tidak memuaskan atau lemah, ada yang terpaksa naik bukit dalam ladang sawit untuk dapatkan talian internet yang kuat agar tidak terlepas peluang bersuai kenal dengan guru dan rakan sekelas menerusi Google Met.

Itulah cara terpaksa diambil oleh Adik Muhammad Amru Umair, pelajar Tahun 4, dari kelas Ubay Bin Ka’ab, Sekolah Rendah Islam Dar Al Huffaz (SRIDAH) pada hari pertama pembukaan sesi persekolahan tahun 2021 hari ini.

Bagi Amru Umair, biarpun liputan internet di tempat tinggalnya di Kampung Sinar Baru, Batu 12 di sini bermasalah, tapi dia tetap teruja untuk bersemuka secara online.

“Di atas bukit ni saja la senang dapat line internet sebab di sini tinggi.

“Tapi terpaksa tahan panas & banyak nyamuk,” katanya selepas selesai mengikuti sesi suai kenal itu.

Amru Umair yang ditemani bapanya perlu menunggang motosikal sejauh lebih satu kilometer untuk sampai ke ladang kelapa sawit milik sebuah koperasi bersebelahan Gum Gum Estate.

Suai kenal online itu berlangsung selama 45 minit dikendalikan Guru Kelas, Muallimah Suriati Abdul Kadir dan turut memperkenalkan guru-guru subjek lain.

“Walaupun saya sudah terbiasa dengan keadaan kampung yang tidak mempunyai liputan internet, namun saya tetap berharap ada usaha pihak berwajib untuk menyediakan ekses internet berkelajuan tinggi di kawasan tersebut,” ujarnya lagi.

“Memang biasa sudah naik bukit atau pergi mana-mana kawasan tinggi untuk dapatkan line internet.

“Tapi tidaklah sampai panjat pokok. Cukup la duduk atas motosikal saja,” katanya. – Kredit / Sumber : WideTV

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perut Membesar Bongkar Rahsia Remaja 15 Tahun Mangsa Rogol

TAWAU: Kecurigaan seorang ibu melihat perut anaknya membesar membongkar perbuatan terkutuk jiran sekampung di Tawau yang merogol gadis bawah umur itu hingga mengandung.

Semuanya terbongkar apabila wanita berusia 38 tahun itu membawa anaknya yang berusia 15 tahun itu melakukan pemeriksaan di sebuah klinik kesihatan di Tawau kira-kira jam 8 pagi semalam.

Sumber berkata, wanita itu membawa anaknya ke klinik kerana curiga dengan keadaan perut anaknya yang membesar sebelum doktor memaklumkan gadis itu kini hamil lapan bulan.

“Selepas ditanya, mangsa mengaku dirogol oleh seorang lelaki yang juga jiran sekampungnya sebanyak dua kali dengan kejadian pertama di rumah mangsa sendiri pada awal November tahun lalu.

“Mangsa juga tidak menyedari dirinya mengandung namun memaklumkan kali terakhir datang bulan pada bulan Oktober 2019,” katanya.

Sehubungan itu, ibu mangsa membuat laporan di di Ibu Pejabat Polis Daerah (IPD) Tawau pagi semalam.

Sementara itu, Ketua Polis Daerah Tawau, Asisten Komisioner Peter Umbuas ketika dihubungi mengesahkan menerima laporan kes berkenaan.

Katanya, suspek berusia 33 tahun itu ditahan di rumahnya kira-kira jam 11.40 pagi semalam.

Suspek turut direman tujuh hari bermula hari ini bagi membantu siasatan yang dijalankan mengikut Seksyen 376 Kanun Keseksaan kerana merogol.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Slot Pendakian Gunung Kinabalu, nama Pendaki Tidak Boleh Ditukar Jika Sudah Ditempah

KUNDASANG: Taman-taman Sabah (TTS) tidak lagi membenarkan penukaran nama pendaki Gunung Kinabalu bagi slot yang sudah ditempah.

Pengarah Taman-taman Sabah (TTS), Dr Jamili Nais berkata ia mengelakkan daripada penipuan yang dilakukan oleh ramai ejen atau orang tengah.

“Sebelum ini, penama-penama yang sudah didaftarkan untuk mendaki boleh ditukar apabila nama pendaki asal menarik diri.

“Perara ini membolehkan penipuan berlaku. Oleh itu, sekarang ini kita menetapkan jika penama berdaftar ini berniat untuk menarik diri pada tarikh pendakian, dia hanya boleh menukar tarikh tersebut dan bukannya menukar nama.

“Pihak kami memutuskan sistem seumpama ini dikuatkuasakan serta merta pada tahun ini,” katanya kepada pemberita pada Majlis Makan Malam Pengarah TTS Bersama Media di Taman Kinabalu, pada Ahad.

Sementara itu, Pengurus Kanan TTS, Yassin Miki menjelaskan bahawa sebelum ini, ejen-ejen akan membeli slot dengan menggunakan nama individu lain untuk mendapatkan slot dan dijual semua.

Katanya ejen-ejen tersebut akan menjual slot pendakian kepada orang ramai dan menukar nama kepada pendaki sebenar.

“Ini menyebabkan pertindihan nama atau berlakunya kerumitan pengurusan kepada pendaki yang terjejas semasa pendakian,” katanya ketika ditanya sebelum pelepasan Pendakian Bersama Rakan Media Sempena Pembukaan Hostel Panalaban, Gunung Kinabalu 2019, Timpohon Gate, pada Isnin. –SabahNewsToday


Saya Akan Ambil Tindakan Undang-Undang – Vui Keong

SANDAKAN: Menteri di Jabatan Perdana Menteri, Datuk Liew Vui Keong, menggesa pucuk pimpinan Parti Liberal Demokratik (LDP) memberi penjelasan berhubung dakwaan beliau menerima wang berjumlah lebih RM1 juta.

Beliau menegaskan, ia adalah fitnah besar terhadapnya dan keluarga serta menyifatkan Presiden LDP, Datuk Chin Su Phin dan Bendahari LDP, Fong Ken Sin, memberi keterangan palsu menerusi dua afidavit yang difailkan di Mahkamah Kuala Lumpur.

Menerusi dua afidavit itu, Vui Keong didakwa menerima cek, masing-masing berjumlah RM910,000 dan RM100,000 pada 2 Mei 2013 dan 3 Mei 2013.

“Ini adalah fitnah terbesar dan (mereka) beri keterangan palsu dalam afidavit. Saya sudah melihat cek itu dan dapati tiada tandatangan saya, sebaliknya ditandatangani oleh Setiausaha Agung LDP ketika itu iaitu Datuk Teo Chee Kang dan bendahari, Fong Ken Sin.

“Bagaimana saya boleh tunaikan cek itu memandangkan nama saya tiada dalam cek tunai? Mereka perlu beri penjelasan, bukan saja kepada saya, malah ahli LDP,” katanya.

Beliau berkata demikian kepada pemberita ketika ditemui selepas menghadiri lawatan Ketua Hakim Negara, Tan Sri Tengku Maimun Tuan Mat, di Mahkamah Sandakan di sini, hari ini.

Vui Keong yang juga Ahli Parlimen Batu Sapi dan bekas Presiden LDP, menegaskan beliau akan mengambil tindakan undang-undang dan membuat laporan polis dalam masa terdekat bagi membolehkan dakwaan itu disiasat.

“Saya amat terkejut kerana isu ini tidak pernah dibangkitkan pada 2013 ketika ada kemelut kepemimpinan (dalam LDP) pada masa itu.

“Saya juga tidak pernah melihat cek itu sehingga dijadikan eksibit (bahan bukti) dalam afidavit mereka,” katanya.

Menurutnya, dakwaan beliau menerima wang cuma dibangkitkan melalui afidavit apabila Suruhanjaya Pencegahan Rasuah Malaysia (SPRM) menyita wang LDP yang dikaitkan dengan 1Malaysia Development Berhad (1MDB).


Pelancong Korea Selatan Tiba Di Sabah

KOTA KINABALU : Sabah mula menerima pelancong Korea Selatan menerusi penerbangan semula secara terus yang pertama dari Incheon (Seoul) ke Kota Kinabalu bermula Khamis.

Penerbangan pertama ini dijangka akan merancakkan semula industri pelancongan di Sabah selepas terkesan akibat pandemik Covid-19 sejak dua tahun lalu.

Timbalan Menteri Pelancongan, Seni dan Budaya, Datuk Seri Dr Santhara Kumar berkata, Sabah merupakan negeri yang dilihat menjadi pilihan pelancong dari negara itu berdasarkan rekod yang dicatatkan pada 2019 menunjukkan bahawa separuh daripada ketibaan pelancong Korea Selatan telah ke Sabah.

“Pada 2019, kita mendapati lebih 600,000 orang Korea Selatan datang ke Malaysia dan daripada itu seramai 360,000 telah ke Sabah.

“Ini membuktikan bahawa Kota Kinabalu merupakan satu destinasi penting untuk warga Korea, maka kita rasa kita boleh pasarkan untuk mendapat lebih ramai pelancong dari negara itu dan dalam masa sama mempromosikan produk baharu yang kita ada,” katanya.

Beliau berkata demikian kepada pemberita selepas menyambut ketibaan pelancong Korea Selatan yang tiba di Lapangan Terbang Antarabangsa Kota Kinabalu (KKIA) pada malam Khamis.

Pesawat yang membawa 185 penumpang dari Incheon itu tiba di KKIA pada jam 10.15 malam dan turut disambut oleh Pembantu Menteri Pelancongan, Kebudayaan dan Alam Sekitar Datuk Joniston Bangkuai.

Dalam pada itu, Santhara berkata, Kementerian Pelancongan, Seni dan Budaya (MOTAC) akan terus memberi kerjasama dengan kerajaan Sabah supaya negeri ini terus menjadi pilihan pelancong dari negara itu. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cocos Keeling Island, Pulau Australia Dihuni Orang Melayu Ini Indah Bagaikan ‘Syurga Dunia’

Kepulauan Cocos atau lebih dikenali sebagai Kepulauan Keeling merupakan kepulauan yang menjadi sebahagian wilayah Australia. Ia terdiri daripada 2 buah atol dan 27 buah pulau batu karang yang terletak di berdekatan dengan Indonesia dan lautan Hindi . Ia diambil dari nama Kapten William Keeling pada 1609  bersempena orang Eropah pertama yang melihat kepulauan tidak berpenghuni sehingga abad ke 19 itu.

Daripada 27 buah pulau yang berada dalam Kepulauan Cocos, hanya 2 buah pulau sahaja yang mempunyai penduduk iaitu West Island (Pulau Panjang) dan Home Island (Pulau Selma).

Pulau indah ini dihuni kira-kira seramai 629 orang penduduk dicatatkan menetap di kepulauan itu. Populasi dianggarkan seramai 120 orang yang menetap di Pulau Panjang dan 500 orang di Pulau Selma (Home Island).

Turut dilaporkan bahawa masyarakat di situ menggunakan bahasa inggeris sebagai bahasa pertama namun turut memasukkan Bahasa Melayu sebagai dialek di situ. Kajian juga menunjukkan seramai 80 peratus daripada penduduk di kepulauan itu beragama islam dan berfahaman mengikut Ahli Sunnah Waljamaah (6).

Kini, dikhabarkan Persatuan Koperatif Kepulauan Cocos sedang giat berusaha untuk membawa ramai perlancong luar ke sini terutamanya daripada Malaysia di mana mereka mahu memperkenalkan Pulau Cocos sebagai sebuah destinasi eksklusif yang ‘mesra Muslim’.

Ketika ini dilaporkan ada usaha yang dirancang untuk mengadakan satu penerbangan terus dari Malaysia ke Kepulauan Cocos (Keeling) ini.

Ketika ini jika handak ke Pulau Cocos perlancong dari Malaysia perlu menaiki penerbangan transit iaitu KL-Perth-Cocos,KL-Christmas-Cocos atau KL-Jakarta-Christmas-Cocos.

Penulis amat berharap ada penerbangan terus dari Malaysia ini menjadi kenyataan kerana semakin ramai perlancong dari Malaysia, maka akan bertambah sumber ekonomi penduduk di sini selain percutian ini tidak memeningkan kepala kerana sudah pasdti ianya mesra Muslim.

Jom lihat sikit keindahan Pulau Cocos ini


Jangan Biar Sabah FC Digelar ‘Ayam Mati’ – Bung

KOTA KINABALU: Sabah FC kini lebih bersedia untuk menghadapi saingan Liga Super musim ini yang dijadual bermula pada Mac depan, kata Presiden Persatuan Bola Sepak Sabah (SAFA) Datuk Seri Bung Moktar Radin.

Bung Moktar berkata SAFA yakin Sabah FC akan mampu bersaing dalam liga itu berikutan barisan pemain dan pasukan pada musim ini lebih tersusun berbanding musim lepas yang seterusnya berupaya memberi cabaran kepada pasukan lawan.

“Kewujudan pasukan yang serba baharu ini akan menyuntik semangat tinggi kepada pemain-pemain untuk menang,” katanya dalam satu kenyataan hari ini.

Timbalan Ketua Menteri Sabah itu juga mahu semua pemain Sabah FC sentiasa mempunyai semangat baharu untuk mencapai kemenangan dalam setiap perlawanan sekali gus memiliki sikap sebagai Sang Juara dengan memperagakan corak permainan terbaik.

“Harapan saya dengan kewujudan pasukan baharu ini, Sabah FC akan menjadi kelab berkualiti serta mempunyai semangat juang tinggi untuk menang dalam setiap perlawanan,” katanya, sambil menambah mentaliti juara penting bagi mengelak Sabah FC digelar pasukan ‘Ayam Mati’.

Menurutnya, Ketua Jurulatih Sabah FC Datuk Ong Kim Swee berusaha melakukan persiapan untuk para pemain ke arah meningkatkan prestasi pasukan pada saingan liga berkenaan.

“Saya nampak keterampilan beliau (Ong Kim Swee) memang mahu menang. Oleh itu semua pemain harus dengar setiap arahan diberikan jurulatih.

Tahun ini Sabah FC akan tampil memberi saingan hebat kepada pasukan ternama lain dalam Liga Malaysia berdasarkan prestasi serta persiapan awal dijalankan sejak 2020 dan diteruskan lagi dengan perubahan besar dilakukan pasukan sejak Datuk Ong dilantik menjadi ketua jurulatih,” katanya.

Sabah FC bakal menampilkan wajah baharu dalam saingan Liga Malaysia musim ini menerusi khidmat bintang-bintang tempatan ternama seperti Baddrol Bakhtiar, Khairul Fahmi Che Mat, Dominic Tan, Rizal Ghazali, Irfan Fazail selain beberapa pemain import baharu yang akan diperkenalkan kelak.

Dalam pada itu, Bung Moktar juga mahu semua peminat dan penaja Sabah FC untuk terus memberi sokongan kepada pasukan bola sepak Sabah itu agar ag- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMS-Yun Fook Resources tandatangani memorandum perjanjian tumpu penyelidikan durian

KOTA KINABALU, 14 Mei – Universiti Malaysia Sabah (UMS) akan mewujudkan projek Kebun Penyelidikan Durian melalui memorandum perjanjian (MoA) universiti-industri dengan Syarikat Yun Fook Resources Sdn. Bhd.

Naib Canselor UMS, Prof. Datuk Dr D Kamarudin D Mudin berkata melalui MoA itu UMS akan membina pasukan penyelidikan untuk memberi tumpuan kepada penyelidikan durian.

“Projek kebun penyelidikan durian jangka panjang itu merangkumi kajian terhadap penghasilan buah durian, bibit durian, selain memfokuskan terhadap ilmu pengetahuan baharu berkaitan penghasilan bahan tanaman, teknik aruhan dan proses semula jadi dalam pendebungaan,

“Ia juga termasuk kajian berkaitan peranan haiwan dan serangga dalam menambah baik kualiti pokok dan hasil durian,” katanya dalam kenyataan di sini hari ini.

D Kamarudin berkata projek kebun penyelidikan durian itu turut merangkumi kerjasama dalam Pengeluaran Burung Walit di Fakulti Pertanian Lestari (FPL) UMS, Kampus Sandakan.

Beliau berkata permintaan yang tinggi untuk sarang burung itu khususnya dari negara China menyebabkan penduduk Sabah mula beralih kepada industri tersebut apabila harga pasaran mencecah sehingga RM4,300 sekilogram.

“Kita sangat berterima kasih kepada Syarikat Yun Fook Resources, kerana melalui kerjasama ini dua buah rumah burung walit telah dibina di FPL, iaitu sebuah rumah kos rendah RM20,000, dan sebuah lagi gudang walit tiga tingkat dengan kos binaan RM250,000.

Beliau berkata kerjasama itu memberi faedah besar kepada pelajar kerana mereka tidak perlu pergi jauh untuk mempelajari industri yang sedang pesat berkembang, sekali gus boleh menceburi bidang ternakan walit sebagai sumber pendapatan tambahan apabila tamat pengajian kelak.

UMS diwakili D Kamarudin dan Syarikat Yun Fook Resources diwakili Pengarahnya Prof Adjung Datuk Yap Yun Fook.


Tahan 10 hari sebab percaya ibu mentua

BEIJING: Gara-gara percaya benda karut, seorang lelaki ditahan selama 10 hari kerana membaling duit syiling di hadapan pintu kapal terbang untuk tuah dalam kejadian di Wuhan, baru-baru ini.

Tindakan lelaki dikenali sebagai Xia membaling tiga duit syiling sebelum masuk kapal terbang menyebabkan penerbangan Hainan Airline dari Wuhan ke Urumqi tergendala selama 30 minit, Selasa lalu.

Akhbar Yangtze River Daily melaporkan, ketika disoal siasat, Xia memberitahu polis ibu mentuanya mencadangkan dia membuang duit syiling ke tanah agar perjalanan lancar.

Ini kerana, penerbangan itu adalah yang pertama bagi anak perempuan Xia yang berusia empat bulan.

Bapa berusia 31 tahun itu berkata, membuang duit syiling di balai pelepasan lapangan terbang tidak berkesan dan melakukan perbuatan terbabit ketika berada di jambatan udara.

Menurut South China Morning Post, kakitangan lapangan terbang menemui tiga duit syiling satu yuan di atas landasan dan Xia ditahan polis selama 10 hari untuk membantu dalam siasatan.

Isteri dan anaknya terpaksa meneruskan penerbangan mereka tanpa Xia. – Agensi


SPRM Sabah Buru Lelaki Menyamar Sebagai Pegawainya, Palsu Dokumen

KOTA KINABALU: Suruhanjaya Pencegahan Rasuah Malaysia (SPRM) Sabah kini sedang giat memburu seorang lelaki bagi membantu siasatan kes berkaitan pemalsuan dokumen serta penyamaran sebagai pegawai kanan SPRM.

Lelaki terbabit dikenali sebagai Mohd Nazim AG Abdullah, 45, kad pengenalan bernombor 760515-12-5403.

Menurut jurucakap SPRM, suspek mempunyai alamat terakhir di No 1, Lorong 4/3B, Taman Bukit Sepanggar, 88450, Kota Kinabalu.

“Sehubungan itu, orang ramai yang mengenali atau mempunyai maklumat mengenai lelaki terbabit diminta menghubungi pegawai penyiasat, Penguasa Rajin Masran di talian 016-881 7679 atau 088-488381.

“Maklumat boleh disalurkan menerusi emel ke alamat [email protected],” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terlalu Lama Membujang Lelaki Ini Pasang Poster Cari Jodoh, Beberapa Wanita Mula Respon

Disebabkan sudah begitu lama hidup membujang dan tidak tahan lagi asyik ditanya soal kawin, seorang pemuda bernama Nooraziro Abdullah, 35, menjadi tular gara-gara menggantung poster mencari jodoh di tepi jalan.

Bercakap kepada Harian Metro, pemuda yang berasal dari dari Marang, Terengganu, memberitahu memang benar dia yang membuat keputusan memasang poster tersebut sebagai ikhtiar mencari jodoh.

Biar orang nak cakap apa, asal dapat isteri

Posternya yang kini tular di media sosial, namun bagi Nooraziro dia tidak kisah dengan pandangan masyarakat yang mendakwa dirinya terdesak, asalkan dia dapat menemui jodohnya.

Pemuda itu yang berhajat mahu berkahwin dalam tempoh terdekat, percaya bahawa usaha yang dilakukan akan membuahkan hasil.

“Dalam ramai-ramai penduduk Kampung Kuala Dungun dan pengguna jalan raya, tak kan seorang pun tidak sangkut untuk dijadikan isteri…”

Bekerja sebagai tukang rumah, tindakan Aziro itu sebenarnya tidak diketahui oleh keluarganya. Meskipun sedar kini poster itu telah tular, dia hanya mengambil daripada sisi positif.

Ditanya mengenai ciri-ciri wanita idaman pula, sebenarnya Aziro tidak kisah bagaiman pun keadaan fizikal atau rupa paras bakal jodohnya, kerana yang penting baginya adalah wanita tersebut sanggup menerima dia seadanya.

“Tidak kisahlah wanita macam mana, gemuk ke, kurus ke, hodoh ke, asalkan dapat menerima saya sebagai suaminya…”

Nampaknya kaedah itu berhasil, kerana Aziro berkata sejak poster itu dipasang sudah ada beberapa wanita mula mahu berkenalan dan bertanya mengenai dirinya.

“Ada beberapa wanita sudah menghubungi saya bertanyakan hal berkenaan dan diharap akan ada jodoh untuk saya nanti,” katanya…”

Kepada para wanita yang berminat mahu mencuba nasib menawan hati Nooraziro, boleh hubungi nombor telefon yang tertera pada poster tersebut.

Sumber : Malay Mail & Harian Metro


Warga Filipina Lari Dari Sabah

KOTA KINABALU: Ratusan warga Filipina melarikan diri dari Sabah menerusi saluran tidak rasmi dan beberapa daripadanya ditahan oleh pihak berkuasa di Mindanao Selatan.

Bagaimanapun, ia tidak diketahui sama ada mereka melarikan diri dari Sabah disebabkan laporan peningkatan kes Covid-19 ataupun bimbang ditemui di sekatan jalan raya oleh polis dan tentera semasa melaksanakan Perintah Kawalan Pergerakan (PKP) dari 18 Mac hingga 31 Mac, atau kedua-duanya.

Kumpulan pertama dikesan oleh pihak berkuasa Filipina apabila dua kapal kayu dari Sabah tiba di pelabuhan Isabella City dan pekan Maluso di Basilan pada 17 Mac – sebelum pelaksanaan PKP di Sabah.

“Di atas kapal itu ialah 413 warga Filipina yang datang dari Sabah,” kata Ketua Ketumbukan Mindanao Barat, Lt Jen Cirilito Sobejana mengesahkan kepada Harian Ekspres.

Beliau berkata dua Unit Kerajaan Tempatan (LGU) itu enggan menerima rakan senegara mereka kerana bimbang kemungkinan mereka mempunyai virus itu.

Akibatnya, kata Sobejana, Ketumbukan Mindanao Barat menjadikan Pulau Sibakil di pekan Lantawan sebagai kawasan kuarantin untuk penumpang dan ketibaan akan datang dari Sabah.

Kira-kira 100 khemah didirikan di Pulau Sibakil untuk mana-mana orang di bawah siasatan (PUI) Covid-19, tambahnya.

Semua PUI akan disediakan dengan bungkusan makanan, kit tempat tidur, kit kebersihan, air minum, khemah boleh pindah, beras dan komoditi asas lain.

Daripada sejumlah 413 penumpang, Sobejana berkata LGU hanya membenarkan 282 turun memandangkan mereka didapati merupakan penduduk wilayah itu.

Di Tawi-Tawai, Mayor Perbandaran Ubian Selatan, Arcaf Matba turut melaporkan 49 warga Filipina menaiki sebuah motobot, Nordiana, datang dari Sabah. Mereka diperintahkan untuk menjalani kuarantin selama 14 hari.

Matba turut mengesahkan bahawa penumpang itu adalah warga Filipina yang pulang kerana bimbang dengan peningkatan kes koronavirus di Sabah.

“Kami menempatkan semua penumpang di sebuah bangunan kerajaan dan mereka akan dibebaskan selepas tempoh kuarantin,” tambah Matba.

Difahamkan Gabenor Tawi-Tawi, Yshmael “Mang” Sali telah mengarahkan semua LGU di wilayah itu agar berjaga-jaga dan memantau pergerakan kapal yang memasuki perbandaran mereka, terutamanya dari Sabah.

Tawi-Tawi merupakan sebahagian daripada Wilayah Autonomi Bangsamoro Muslim Mindanao.

Ia juga difahamkan bahawa pintu keluar di Sabah termasuk pesisir pantai di Sandakan, Tawau, Lahad Datu, Kunak dan Semporna.

Larangan perjalanan yang dilaksanakan oleh Kerajaan Malaysia dan Filipina menyebabkan warga Filipina itu tidak ada pilihan tetapi menggunakan “pintu belakang” untuk melarikan diri.

Presiden Rodrigo Duterte melarang semua warga asing daripada memasuki Filipina kecuali untuk warga Filipina yang pulang, untuk membendung koronavirus. – Daily Express Sabah


COVID-19: 1,638 Kes Positif Baharu, 3 Kematian Hari Ini

PUTRAJAYA: Kementerian Kesihatan Malaysia memaklumkan bahawa terdapat kes positif baharu sebanyak 1,638 kes setakat hari ini.

Angka tersebut melebihi daripada angka kes sembuh iaitu 1,449 kes.

Dukacita dimaklumkan bahawa terdapat pertambahan lagi tiga kes kematian di negara ini.

Seperti yang kita lihat di bawah menunjukkan Perak melaporkan kes harian tertinggi baharu iaitu sebanyak 494 kes. Daripada jumlah ini, sebanyak 486 kes (98.4%) adalah daripada Kluster Jalan Pelabuhan. Kluster tempat kerja ini telah diumumkan pada 20 Februari 2021.

Berikut pecahan kes positif Covid-19 mengikut negeri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Doktor Klinik Swasta Rugi RM747,000 Diperdaya ‘KKM, Polis’

TAWAU : Seorang doktor di sebuah klinik swasta mengalami kerugian sebanyak RM747,000 selepas diperdaya sindiket Macau Scam sejak Januari lalu.

Doktor lelaki berusia 30-an itu dipercayai telah melakukan 16 transaksi pemindahan wang sebelum menyedari dia ditipu dan melaporkan kejadian itu pada 18 Mac lalu.

Ketua Polis Daerah Tawau, Asisten Komisioner Jasmin Husin berkata, mangsa dikatakan terpedaya selepas menerima panggilan daripada individu yang menyamar sebagai pegawai polis dan Kementerian Kesihatan Malaysia (KKM).

Menurutnya, sindiket itu melakukan penipuan menggunakan teknik ‘spoofing’ iaitu penyamaran nombor talian apabila pemanggil menggunakan perkakasan internet ketika membuat panggilan melalui internet (VOIP).

“Kejadian pertama berlaku pada 27 Januari lalu apabila mangsa yang juga seorang doktor di sebuah klinik swasta menerima panggilan daripada KKM mengatakan namanya digunakan untuk mengambil ubat di hospital lain.

“Pada mulanya mangsa sangsi dengan panggilan telefon itu namun sindiket terbabit menggunakan taktik penyamaran sebagai polis,” katanya ketika dihubungi pada Jumaat.

Beliau berkata, individu yang mendakwa sebagai polis itu bertindak meyakinkan mangsa kononnya dia terbabit dengan kes pengubahan wang haram serta penyeludupan dadah.

“Selepas itu, mangsa dikehendaki memberi maklumat kad bank dan perbankan dalam talian kononnya bertujuan mengenal pasti sama ada mangsa terbabit dengan masalah pengubahan wang haram. – SINAR


GRS Tetap Kukuh, Tidak Wujud Kononnya WARISAN Kembali Berkuasa

KOTA KINABALU: Gabungan Rakyat Sabah (GRS) menangkis dakwaan dimedia sosial yang mengatakan Datuk Seri Mohd Shafie Apdal akan kembali membentuk kerajaan sekaligus menjadi Ketua Menteri.

Ketua Penerangan GRS Datuk Joniston Bangkuai berkata, perkara itu hanya sekadar kata-kata sahaja memandangkan kerajaan GRS kini kukuh dengan majoriti besar.

“Tidak ada yang perlu dinafikan kerana ianya tidak mempunyai kebenaran,” katanya dalam satu kenyataan di sini, hari ini.

Beliau yang juga Setiausaha Agung Parti Bersatu Sabah (PBS) berkata, perkara tidak benar itu mula ditularkan pada minggu Hari Raya selepas Shafie dalam satu kenyataan sebelum ini menjelaskan beliau lebih terbuka untuk menjalinkan kerjasama dengan PBS.

Sementara itu, dalam satu kenyataan balas Presiden PBS Datuk Seri Dr Maximus Ongkili kemudian menjelaskan parti itu sedia dan mengalu-alukan cadangan daripada Presiden WARISAN itu.

Katanya, PBS sedia mengadakan kerjasama dengan semua pihak demi kepentingan Sabah.

Kerajaan GRS kini mempunyai majoriti 48 Kerusi daripada 79 Kerusi DUN sementara WARISAN dan rakannya hanya mempunyai 30 Kerusi sahaja. Sementara satu Kerusi kosong dan PBS mempunyai tujuh Kerusi DUN. – Utusan Borneo


Bayi Antara 9 PATI Ditahan Cuba Masuk Ke Negeri Ini Secara Haram

TAWAU: Cubaan sekumpulan pendatang asing tanpa izin (PATI) menyeludup masuk ke daerah ini gagal, apabila kehadiran mereka berjaya dikesan penduduk di Kampung Batu Payung, di sini, hari ini.

Dalam kejadian pukil 8 malam itu, sembilan PATI terdiri daripada tiga lelaki, tiga wanita dan selebihnya kanak-kanak termasuk seorang bayi berusia tiga bulan berjaya dikesan penduduk ketika bersembunyi di sebuah longkang besar di situ.

Wartawan Borneo Today yang kebetulan berada di lokasi kejadian, mendapati semua individu itu ditahan bersama beberapa beg dan bungkusan berisi pakaian.

Difahamkan kumpulan PATI tersebut bertolak dari Nunukan, Indonesia menuju ke perairan Batu Payung menaiki sebuah bot.

Penduduk kemudian menghubungi polis bagi memaklumkan kejadian tersebut sebelum menyerahkan semua suspek berkenaan untuk tindakan lanjut.

Semua suspek kemudian dibawa ke Pondok Polis Bandar Sri Indah, sebelum dihantar ke Institut Pendidikan Guru (IPG) Kampus Tawau bagi tujuan kuarantin.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost